text:
Stati Unïi d'America
I Stati Unïi d'America (United States of America in Ingleise), son in paize de l'America do nòrd , a so capitâ a l'è Washington. I Stati Unïi d'America son soventi dïti Stati Unïi, U.S.A., The States o America ascì.
L'influensa militâ, economica, curturâ e politica de i Stati Unïi a l'è cresciùa sempre ciù in to deximonono e ventëximo secolo. Dappeu a fin de l'Union Sovietica e da Guæra Freida, i Stati Unïi son restæ l'ùnica superpossansa mondiâ.
I Stati d'i Stati Unïi d'America son membri de diverse organizzaçioin politiche e economiche mondiæ.
Indiçe
Stòia[Càngia | modifica wikitesto]
Into 1776 i Stati Unïi d'America son stæti fondæ da un gruppo de separaçionisti de colonie britanneghe da costa atlantega. A Boston into 1775 arcun rivoluçionaï, travestiï da indien, han cacciòo in mâ arcunn-e casce de tè pe demostrâ a so protesta contra e tasce imposte da-o governo ingleise. Da lì a l'è partïa a Rivoluçion Americann-a ch'a l'ha portòo, a-a formaçion d'i Stati Unïi da e 13 colonie britanenghe. Into 1846 i Stati Unïi han combattùo unn-a guæra contra o Mescico e han coscì conquistòo o Texas. Into XX Secolo han combattùo tutte e doe guære mondiæe, a Guæra de Corea e do Vietnam e dappeu inta segonda meitæ do Secolo son stæti in te 'n stæto de tenscion permanente co l'Union Sovietica dïto Guæra Freida. Ancheu i Stati Unïi occupan militarmente l'Iraq inte un conflitto ch'o l'è criticòo da diversci stati e da ben ben de Americhen ascì. Ancheu i Stati Unïi son a ciù grande potensa econòmica mondiâ.
Geògrafia[Càngia | modifica wikitesto]
I Stati Unïi comprendan , passa ai 48 stati continentæ, l' Alaska (o ciù grande d'i stati), e Hawaï e vari teritöi inte l' Oçean Paçiffigo e inti Caraibi, compreiso Pòrto Rico.
I Stati Unïi son sovente divïxi in:
Stati d'a costa orientâ[Càngia | modifica wikitesto]
Da nòrd a sud: Maine, Nuevo Hampshire, Vermont, Massachusetts, Isoa de Rhode (o ciù piccin d'i stati), Connecticut, Nuevo York, Pennsylvannia , Nuevo Jersey, Delaware, Maryland, Virginnia, Carolinn-a do Nòrd, Carolinn-a do Sud, Georgia, Florida.
Stati do Sud[Càngia | modifica wikitesto]
Virginnia, Carolinn-a do Nord e Carolinn-a do Sud, Georgia, Florida, e anche Virginnia Oççidentâ, Kentucky, Tennessee, Alabamma, Louisiann-a, Arkansas, Oklahoma, Texas (spesso conscideròu fra i stati do sud-ovest).
Questa zona a comprende a pàrte meridionâ (e e çimme ciù elevæ) d'i Appalachi, e ciù a ponente e montagne Ozark. I sciummi comprendan e foxe do Misciscippi e dö Río Grande. A ciù grande influença climatega a vegne dö Gorfo do Mescico, e a cömporta inverni miti, umiditæ, e de tantö in tantö di uraghen.
Stati do Midwest[Càngia | modifica wikitesto]
Ohio, Michigan, Indiann-a, Wisconsin, Illinois, Missoùri, Minnesota, Iowa, Dakota do Nòrd, Dakota do Sud, Nebraska e Kansas. Son in gran parte stati agricoli e industriæ (compreisa a "rust belt", a zona industriâ "inruzzenïa" inti anni settanta e ottanta da-a concorrensa, sorvetutto giapponeise), o climma o l'è estremmo: freido d'inverno, cädo de stæ, maccaia a lèvante e secco a ponente. O Midwest o l 'incarna i valôi tradiçionæ d'i Stati Unïi: lòu, cà, famiggia e religion.
Stati Çentrâ[Càngia | modifica wikitesto]
I stæti da zona çentrâ o montann-a son: Montann-a, Idaho, Wyoming, Nevadda, Utah, Colorado, Arizona, Neuvo Mescico. Questa a l'è a zona meno abitâ do paize, e l' è dove s'attreuvan molte d'e mete turisteghe comme o Grand Canyon (Arizona) e Yellowstone (Wyoming).
Stati d'a costa oççidentâ[Càngia | modifica wikitesto]
Washington, Oregon, California comprendan montagne ærte (comme a Sierra Nevadda), deserti (a Death Valley), e zone ben ben ùmie (a costa).
Suddivixoin d'i Stati Unïi[Càngia | modifica wikitesto]
I Stati Unïi d'America son (tra parentexi l'anno de l'intrâ int'a confederaçion):
In distreito separòo, sotto a giurisdiçion do congresso, o l'è o Distreito de Combia, dovve gh'é a çitæ de Washington, capitâ da naçion.
Teritöi di Stati Unïi son anche arcunn-e isoe do mâ di Caraibi e de l' Oçeano Paçiffigo:
De naçioin indipendenti son in franca assoçiaçion co i Stati Unïi d'America:


c: text/html

text:
Asclepio
Asclepio o l' è o dio grego da Mexinn-a, equivalente all' Esculapio di Romani. Sacro a Asclepio l' ea o serpente, scimbolo de renövu.
Genealogia[Càngia | modifica wikitesto]
O l' è figgio de Apollo e da ninfa Coronide. Sö figgi sun Macaon e Podalirio; figge Igea, Egle, Panacelsa e Jaso. Asclepio o l' è stæto allievo do çentauro Chiron.
I Asclepiei[Càngia | modifica wikitesto]
Segundo a tradizion Asclepio o l' è stæto o fondatö de un scistema de templi dïti Asclepiei, dedichæ ai marotti. Famoxi l' ea i asclepiei de Cos e de Epidauro. Storicamente, o grande mego grego Ippocrate o l' ea nasciüo a Cos e pä föa dübbio che proprio a presenza dell' asclepieo a l' agge avüo unna parte in ta so formazion.
L'arrivo do cülto a Romma[Càngia | modifica wikitesto]
In to 292 avanti Cristo in seguito a unna epidemia che a l' aveiva colpio Romma, l' è stæto inviou una miscion a Epidauro a domandä aggiütto. In te quella occaxion l' è stæto costruio o tempio de Esculapio in sce l' Isoa Tiberina, in sce o Tevere. Squæxi in ideale continuazion dell' antigo cülto, l' isoa a l' è ancö occupä in gran parte da un uspiâ ( o Fatebebefratelli ).

robotstxt: allowed

filter: keep


text:
John Lennon
John Winston Lennon (Liverpool, 9 Ötobre 1940 - Nêuva York, 8 Dexembre 1980), conosciûo comme John Lennon, o l'è stæto 'n mûxicista e composcitô ingleise.
O fâva parte da band "The Beatles", inta quæ o sûnnâva a chitara ritmica e o cantâva. In quello grûppo, insemme a-o sêu compagno Paul McCartney, o l'ha compòsto a maggioransa de cansoin, che son de melodîe ciû famoxe do seccolo XX.
Dòpo a divixon di Beatles, o l'ha anche fæto 'na sêu carrea solista comme cantante e chitarista; e o s'è stabilîo a Nêuva York, dove o l'ha lottòu pe-a pâxe mondiâ. O l'è stæto assascinòu da 'n fanattico inte stradde de quella çittæ americann-a.


text:
Quito
Quito oppûre San Francisco de Quito (in spagnòllo pronûnçiòu Kito) a l'è a capitâ de l'Ecuadòr, capolêugo da provinsa de Pichincha e do canton de Quito. In 1993 o sêu nomme uffiçiâ o l'è stæto cangiòu pe Distrito Metropolitano de Quito.
A l'è a segonda çittæ ciû popoloza do Pàize (dòpo Guayaquil), con 1.700.458, c'o coresponde solo a-a valle prinçipâ, dove gh'è a çittæ.
O Destreito Metropolitan de Quito o comprende 'na popolassiôn de ciû de doî miliôîn d'abitanti, con gente rivä da tûtto o Pàize e da diverse parti do mondo, che fan de lë 'na çittæ cosmopolita, pe a sêu condissiôn de capitâ de Stato e de attuâle capitâ econòmmica de l'Ecuadòr.
A sêu tempiatûa a l'è tra 7º e 22º. Quito a l'è in mëzo a di monti appartenenti a-e Andes, e a l'è riconosciûa mondialmente pe o sêu patrimònnio coltûâ de pittûe e scoltûe. L'interno d'i sêu tempi religiôxi e-e sêu êuvie d'arte han dæto a-a çittæ o sorvenomme de Firense Americann-a.
In 1978 l'UNESCO a l'ha diciaròu Patrimònnio Coltûâ de l'Ûmanitæ.


text:
Córdoba (Argentinn-a)
Córdoba a l'è o capolêugo da provinsa do mæximo nomme, inta region çentrâle de l'Argentinn-a. Attraversâ da-o sciumme Suquía, a l'è a segónda çittæ ciù popolâ da naçion.
Importante çentro econommico e colturâle argentin, e scenâjo de diversci fæti da stöja argentinn-a, a l'è ciammâ "La Docta" pe l'antiga e reconosciûa universcitæ da-i tempi coloniâli spagnòlli, dove rivan ancon tanti studenti da tùtto o Pàize.
A sêu popolassion a l'è de ciù de 1.267.000 abitanti, di quæ un 12% son studenti universcitâi, proporsion molto ærta a livello mondiâle.
I sêu edifiççi de l'època coloniâle spagnòlla son viscitæ da molti turisti, che çérnian ascì i villagi vexîn, into mêzo di monti do çentro de l'Argentinn-a.


text:
Goæra de succescion spagnolla
Guæra de succescion spagnolla, conflíto provocao da-a morte sença descendenti de Carlo II, re de Spagna (1° nov. 1700).
Za primma da morte do sovran, i candidæ ciu diretti a-a succescion, Luigi XIV de França e l’imperatô Leopoldo I, a prœuvo a-i rispettivi matrimonni con Maia Texo e Margaita Maia, doe sœu de Carlo, no ascozan, l'un e l'atro, o so dexideio de subentrâ, quæ eredi, into possesso do vastiscimo impeo spagnollo. E spiançe de tutti doi i pretendenti fun tuttavia deluze da-o mæximo Carlo, che into nov. 1698 o descignò a proprio erede Gioxeppe Ferdinando de Wittelsbach, elettô de Bavea. L’improviza morte de questo (frev. 1699) a riaçeize a conteiza tra e corte de Pariggi e Vienna, e Luigi XIV, dexidiozo de regolâ in antiçipo, con di accordi segretti, e sciorte de l'ereditæ madrileña, o concluze con Inghiltæra e Provinçe Unie un trattao de spartiçion da monarchia spagnolla (março 1700).
Tanto maggiô fu l’imbaraçço do re françeize, quande, morto Carlo II, o vègne a conoscença de so urtime voentæ, pe-e quæ Feipo d’Angiò, segondogenito do Derfin, o l'ea nominao erede universâ da monarchia, co-a claozoa che a Coroña de Spagna a no vegnisse mai unia a quella de França. Doppo quarche exitaçion, Luigi XIV o l'açettò o testamento e o nœuvo re o fu riconosciúo sença contrasti a Madrid. L’Inghiltæra da primma a l'açetò a succescion de Feipo V, ma l’ingerença da França inti affæ politichi e militæ spagnolli, tâ da giustificâ ogni dubbio in sce l'asseria divixon de coroñe de França e de Spagna, a spinse ben fîto e potençe mainæe a l'aliança con l’imperatô, iremovibile into mantegnî a candidatua do so segondogenito Carlo a-a Coroña de Spagna. Ançi, assæ primma che Liopordo e Ghigermo III d’Orange stipulessan a Grande alliança de l'Haia (7 sett. 1701), i imperiæ, a-o comando de l'Œügenio de Savoia, ean penetræ inta Lombardia, co-o pretesto che se trattava de un fœüdo de l'impeo da consciderâse vacante. A fortuña di arme, da primma favoeive a Œügennio, a s'imbósò da pœuscia scin a redue e comunicaçioin con l’Aostria a-a sola via de l'Adexe e a costrenzilo a l'inattivitæ pe-a scarseçça de so forçe.
Inta primmmaveia do 1702, co-a diciaraçion de guæra ingreize, o conflíto o s'esteize a tutta l’Œüropa. In Germania i prinçipi da caza de Wittelsbach, l’elettô de Bavea e quello de Colonnia se diciaron pe Luigi XIV, a-o quæ a sciorte di arme a fu into complesso favoeive segge into 1702, segge into 1703. Vittoio Amedeo II, ducca de Savoia, za alliao da França, deluzo inte so aspiaçioin in sce-o Milaneize, into nov. 1703 o passò a-a coaliçion antiborbonnega. Nonostante questa defeçion, l’ezerçito françeize o vosse œuviâ into 1704 o sfondamento verso Vienna, ma a manœuvra a se concruze co-in dezastro: inta battaggia de Höchstädt (13 ag. 1704) e forçe franco-bavaize fun desfæte da-i anglo-olandeixi e da-i imperiæ diretti da-o ducca de Marlborough e da-o prinçipe Œügenio. Questa battaggia a fu o scontro decixivo de tutta a guæra e da alloa i franco-spagnolli se trovon redúti a-a difensciva.
Int'o mæximo anno, a prœuvo a l'adexon do Portogallo a-a Grande alliança, a guæra a fu portâ ascì in Spagna, dove i Ingleixi se impadronin de Gibiltæra, mentre l’arçiducca Carlo, intrao façilmente inta Catalogna, o l'ocupò Barçeloña (1705) e o costrinse o mæximo Feipo V a abbandonâ temporaniamente Madrid. Luigi XIV o l'aiva into frattempo concentrao ogni so sforço contra o ducca de Savoia, ma Torin, streita d’assedio fin da-o sett. 1705, a l'opoze una strennua rescistença, ch'a se protrasse fin a l'arrivo de l'ezerçito liberatô de Œügenio de Savoia (battaggia de Torin, 7 sett. 1706). L’Itallia a l'aiva cessao de êse campo de battaggia: a Lombardia a cazette inte moen di imperiæ e Luigi XIV o concordò con l’impiao Gioxeppe I, succedúo a Lepordo into 1705, a nœütralitæ da penizoa (ag. 1707).
A guæra intanto a s'arentiva sempre de ciu a-o cœu da França. A vittoia do lord Marlborough a Ramillies (23 março 1706) a varse a conquista di Paixi Basci spagnolli, e l’âtra a Audenarde, conseguia da-e forçe conzonte do Marlborough e de l'Œügenio (11 luggio 1708), a determinò l’occupaçion de Lilla; in Italia, fin da-o luggio 1707 o generâ L.J. Daun o l'aiva conquistao Nappoli. A França l'ea redúta zœumoæ a-i estremmi e Luigi XIV o començò into mazzo 1709 de trattative de paxe a l'Haia, che fallin sorvettutto pe a recesta de l'impegno da parte do "Re Sô" d'impoñe, se necessaio, co-e proprie arme a-o nevo Feipo a renonçia a-a coroña spagnolla. A guæra a fu repigiâ; una nœuva battaggia sanguinentiscima a fu combattua a Malplaquet (11 sett. 1709), sença vinti ni vinçitoî. E nœuve trattative de paxe, desgugeitese a Gertruydenberg, rizurton vañe liatre ascì; inte l'ag. 1710 l’arçiducca Carlo (ch'o l'aiva assonto fin da-o 1705 o nomme de Carlo III) o l'intrò a Saragozza.
A desfæta totâ, diplomatica e militâ, da França e da Spagna a paiva zœumoæ solo question de tempo, quande se verificò di avvegnimenti che squascion a compatteçça da coaliçion avversaia. In Inghiltæra, l’avvento a-o governo di tories, che ean contrai a-a guæra, o portò a-o reciammo do Marlborough e a-o començo de trattative de paxe co-a França (1710-11). Into corso de tæ trattative moì l’imperatô Gioxeppe I (17 arv. 1711), a-o quæ doveiva succede, in virtù do pactum mutuae successionis do 12 sett. 1703, l’arçiducca Carlo, pretendente a-a coroña de Feipo V. A rœünion di possedimenti da caza d’Aostria a quelli da Coroña de Spagna inte 'na sola persoña a l'aviæ alterao sostançiamente l’equilibbrio politico œüropeo: questa a constituiva un peigo assæ ciu imminente e grave de «monarchia universâ» che no l’asceiza a-o trono spagnollo de Feipo V. L’11 arvî 1713, a Utrecht, a França a firmò a paxe co-e potençe marittime, co-o ducca de Savoia, co-o Portogallo e co-a Pruscia.
L’Aostria e l’impeo continuon inta lotta ancon pe diversci meixi, ma, constreiti a frontezzâ da soli a França, finin liatri ascì pe acconsentî a-a paxe, concruza a-a fin a Rastatt (7 março 1714) e a Baden (7 sett. 1714). Feipo V o conservò pertanto a Coroña spagnolla, ma o cedette a l'imperatô Carlo VI o regno de Nappoli, a Sardegna, i presciddi toschen, o Milaneize, i Paixi Basci; a-o ducca de Savoia a Siçillia, co-o tittolo regio; a l'Inghiltæra Gibiltæra e Menorca. A l'Inghiltæra fu otr'a ço riconosciuo di privileggi commerciæ e economichi inte di teritoî sogetti a-a sovranitæ spagnolla.


text:
Conventillo
Conventillo (in spagnòllo, da-o diminûtivo de convento), o l'è o nomme co-o quæ se conosce 'n tipo de ca' de çittæ sûdamericann-e, dïta ascì inquilinato, donde ciaschedûnn-a de stansie a l'è affittâa da 'na famiggia oppûre da 'n grûppo d'òmmi soli. De sovente i serviçi (sala a mangê, bagno, ecc.) son i mæximi pe tûtti i rescidenti.
A l'è stæta a ca' tippica di immigranti in Sûdamerica a l'inissio do seccolo XX, primmo pòsto donde son arrestæ tanti emigræ in Argentinn-a e Uruguay. Inte 'ste rescidense se mescciâvan gente de diverse origgini, prinçipalmenti, italien, spagnòlli, ebrei e arabi. A l'è stæta o pòsto ciû rapprezentativo da coltûa popolâ, espressa into tango e e êuvie de tiatro de l'inissio do seccolo XX.


text:
Riachuelo
Sciûmme de l'Argentinn-a, ciammòu ascì Río Matanza, longo 64 km., conosciûo pe a sêu contaminassion.
Daa sêu imboccatûa, dove gh'è a sêu conflûensa co-o Río de la Plata, piggia o nomme o quartê portegno de La Boca. O bagna e rive do sûd d'a çittæ outònoma de Bonesaire e o fa da confïn co-a Provinsa de Bonesaire.
Da quell'imboccatûa comensa l'Avenida General Paz, c'a marca i confîn de tûtta a çittæ de Bonesaire.
Scin a-o Ponte de la Noria o sêu nomme o l'è Río Matanza, ma da quello ponte scin a confluensa co-o Río de la Plata, o vegne ciammòu Riachuelo , che in spagnòllo voeu dî "rianetto".
In tûtta l'area de 'sto sciûmme abitan çirca 3.500.000 de personn-e.


text:
Pòrto Ricco
Nommi offiçiâli: Estado Libre Asociado de Puerto Rico in spagnòllo e Commonwealth of Puerto Rico in ingléise. Stato de l'America çentrâ assoçiòu a i Stati Unïi d'America.
A so capitâ a l'è San Juan, dïta San Juan de Puerto Rico.
O sêu tæritöio o l'è formòu da l'ìsoa de Puerto Rico, e diverse âtre ìsoe ciù piccinn-e. O pàise o g'ha unn-a superfiçie de 9.104 km² e unn-a popolaçion de 3.994.259 abitanti (2007).
Quest'ìsoa a vegniva ciammâa da i indigeni "Borikén", nomme tradûto in spagnòllo comme Borìnquen. Scinn-a ancheu, i abitanti de Pòrto Ricco vegnan ciammæ borinqueños, borincanos oppûre boricuas.
O nomme Pòrto Ricco o vegne da e ricchesse che sciortivan da lì in ti tempi da colonizaçion spagnòlla. A so capitâ a l'è stæta ciammâa San Juan Bautista da Cristoffa Combo.


text:
Metano
O Metano o l' è un Idrocarbüro alifatico, oscia o no l' appartegne all' atra categoria de idrocarbüri, i aromatici. A sö formula costitusionale a l' è CH4. O l' appartegne a quello tipo de idrocarbüri alifatici dïti alcani, caratterizzæ dall' avei i atomi de carbonio con unna ibridasion sp³: in atre parolle, in ta struttüa molecolare l' è presente solo ligammi semplici. Inoltre i alcani son diti idrocarbüri saturi perchè contegnen o mascimo nümero de atomi de idrogeno compatibili con a tetravalensa do carbonio.
Indiçe
Caratteristiche[Càngia | modifica sorgente]
A massa molecolare a l' è pä a 16,04; a temperatüa de füxon a l' è de -182,7 °C mentre quella de ebollision de -161,4 °C.
O metano o se tröva in natüa sotto forma de gas. O l' è presente normalmente in ti giaçimenti de petrolio (ma existe anche immensci giaçimenti solo de metano). Quande se estrae o petrolio, rimonta in süperficce anche o metan, in meddia in quantitæ pä ao petrolio mæximo. Se i giaçimenti son distanti dai sciti de consümmo, o se se trövan in mä averto, risülta squæxi imposcibile döviä quello metano, ch'o vegne perciò brüxiou comme o sciorte dai pozzi senza esse ütilizzou in nisciün moddo, oppure o vegne ripompou in ti giaçimenti de petrolio, mediante l'üso de türbinne a gas. In te questa mainea vegne favorîo ulteriormente a sciortia do petrolio grezzo grazie ä prescion. O metano o no l' ha ni odô, ni cô, ni güsto: pe ese distribuìo in te ræ, ghe vegne azzunto un odô mediante un processo de lambimento de un liquido dao caratteristico "odô de gas" - spesso se tratta do tetraidrotiofene. A questa mainea se rende avvertibile a prezensa de gas in te l'ambiente e se ne diminuisce a pericoloxitæ.
A molecola a l' ha forma tetraedrica; l' atomo de carbonio o l' è ao çentro de un tetraedro regolare avente ai vertici i atomi de idrogeno.
O metano è l' è o prinçipä componente do gas natürä: o l' è un eccellente combüstibile poiché o prodüxe o maggiô quantitativo de calô pe massa unitaia. Brüxando unna molecola de metano in presenza de oscigeno se forma unna molecola de CO2 (anidride carbonica), due molecole de H2O (ægua) e se libera unna quantitæ de calô:
- CH4 + 2O2 → CO2 + 2H2O [+ 891 kJ/mol]
Dä combustion de un metro cübbo standard de metano se ottegne sciüpperzü 36 megajoule (8940 Kcal).
O ligamme covalente carbonio-idrogeno in to metano o l' è un di ciü forti tra tütti i idrocarbüri, pe questo motivo o sö üso comme mateia primma in chimica o l' è limitou. A riçerca de un catalizzatô ch'o posse façilitâ l'attivazion do legamme C-H in to metano e in ti atri alcani leggê a l' è un'area de riçerca con importanti risvolti indüstriæ.
Metano e effetto serra[Càngia | modifica sorgente]
Pe uniformâse co-a lettiatüa scientifica in sce questo argomento, emmo mantegnüo a definision effetto særa anche se o termine italian Serra in zeneize o l' andieva reiso con Stüffa. O metano o l' è un gas særa presente in atmosfera in concentrazioin molto inferioî a quelle dell' anidride carbonica (CO2) ma con un potensiale de rescädamento globale 23 votte süperiô. A sö concentrazion in atmosfera a l' è aumentä da 700 ppb (parti pe miliardo) in ti anni da o 1000 ao 1750 finna a 1.750 ppb in to 2000, con un incremento do 150%. O metano o l' è responsabile do 20% dell'incremento dell'effetto særa.
O metano o l' è o risültou da decompozision de diverse sostanse organiche in assensa de oscigeno. Pe questo o l' è clascificou anche come biogas.
E prinçipali fonti de emiscion de metano in te l'atmosfera son:
- decompozision de rümenta in te descareghe
- fonti natürali (palüddi): 23%
- estrasion da combüstibili foscili: 20%
- processo de digestion do bestiamme: 17%
- batteri in te risaie: 12%
- riscädamento o digestion anaerobica de biomasse.
Da o 60% all'80% de emiscioin mondiali son de origine umana. Derivan prinçipalmente da minê de carbon, descareghe, attivitæ petrolifere e gasdotti, agricoltüa.
Utilizzo comme combüstibile pe autotrazion[Càngia | modifica sorgente]
O gas natürale o l' è comünemente ciammou "metano" anche se pe a veitæ o l' è composto da metano e atri gas; o l' è ütilizzou in Italia come combüstibile pe autotrazion dai anni '30, quande a politica dell' autarchia a l 'aveiva stimolou a tecnologia nasionale do momento a çercä soluzioin növe pe l'utilizzo de carbüranti alternativi. L' è de quello periodo e riçerche in sce o gassogeno, apparecchio che o distillava monossido de carbonio da e legne, alimentando con questo monossido un motore a sciöppo. Attualmente in Italia se tröva un bon nümero de distributoi de metano, distribuî però irregolarmente. In regioin comme Emilia-Romagna, Veneto, Campania ghe ne è unna rete capillare; in Sicilia e Calabbria son ancun pochi e in Sardegna no ghe n'è. A Liguria a l' ha ancun relativamente pochi distributoi; a Zena ghe n' è dui, rispettivamente a Bôzaneo e ae Gavette.
L' estrasion do metano in Italia[Càngia | modifica sorgente]
In to zügno do 1959 in ti dintorni de Lodi unna perforasion dell'ENI ( ente-nazionale-idrocarburi), alloa guidä da Enrico Mattei, a scröve o primmo giaçimento profondo dell' Euròpa Occidentale.
Successivamente se inizia i rilevamenti in to Mâ Adriatego, ma e primme due perforasioin daven exito negativo, coscì l' Eni a l' abbandonava l' idea preferindo destinä e risorse a perforasioin in to Mâ Rosso. In atteisa de autorizzasioin da parte do governo egisian, l'ENI a deçideiva de compï unna tersa trivellasion ao largo de Ravenna, che a dava exito poxitivo. In to 1959 intrava in funsion a primma piattaforma metanifera. Ao largo de Crotone, attualmente e piattaforme dell' ENI estraen circa o 15% do consümmo nasionale de metano, segge pe üso çivile che indüstriale.


text:
Jacopo Ruffin
Jacopo Ruffin (Zena, 22 zügno 1805 - 19 zügno 1833) o l' è stæto un patriota do Risorgimento italian, appartegninte ä Carbonaja e poi ä Giovine Italia do Gioxeppe Mazzin.
Biografia[Càngia | modifica sorgente]
Nasciüo in to mæximo giorno che vegniva ao mondo o Mazzin, o Ruffin o l' ea o figgio quartozenito do Benardo, originaio de Finalmarinn-a, fervente monarchico, e Elenoa Curlo, appartegninte a unna nobile famiggia de Taggia. O l' aveiva visto a lüxe in ta zona do porto de Zena ch'a se sviluppava in gio all' antiga Stradda Drita ao Mö (l'attuale via de Grazie).
O l' aveiva trascorsci i anni de l'infanzia ospite de un barba canonico a Taggia pe poi frequentä, ancon a Zena, o Collegio Reale da Santiscima Annunziä. In to 1819 o l' aveiva inisiou l'attivitæ de praticante in te un studdio notarile e a vint'anni o s'ea laureou in lezze. A Zena o l' ea arrivou a ricovrï a carega de vice prescidente do Tribünâ de Prefettüa.
Scontento de questa attivitæ, o decideiva de inscrivise ä facoltæ de mëxinna, in ta quæ o se laureava in to 1830 sotta a guidda de Giacomo Mazzin, puæ de Gioxeppe. Frequentando i Mazzin o decideiva de aderï (1829), ä Carboneria. In seguito o l' intrava a fä parte da Giovine Italia assemme ai sö fræ Zane, Aostin e Ottavio.
Amigo dell'armatô Raffaele Rubattin e do poeta Gian Carlo De Neigro, o riusciva a portä avanti a sö attivitæ cospirativa all'interno di moti patriottichi continuando a sö attivitæ de ascistente all'Uspiä de Pammaton e compindo viægi in ta zona de frontea co-a Fransa pe organizzä ommi e mezi.
A morte in carcere[Càngia | modifica sorgente]
Ruffin o doveiva moï suicida in te unna segreta de prexoin interne ä Tôre Grimaldinna, ao Paxo Ducâ de Zena, donde o l' ea stæto cacciou come parteçipante ao moto insurresionâ attuou a Zena e a Lüsciandria in to zügno do 1833. Arrestou in ta nötte fra o 13 mazzo e o 14 maggio, o vegniva sottoposto pe un meise a tortüe e interrogatoi in to van tentativo de fâghe confessä i nommi di compagni patrioti.
Segundo di stüddi recenti, o sö arresto o l'ea stæto favoio dä delasion de duî furê de fanteria (a quelli tempi o nomme furê o l' indicava un graddo de sottuffiziale corrispondente all' attuale sergente maggiô), Sebastian Sacco e Lodovico Turffs. In te un primmo momento paiva che a tradïlo fîse stæto l'amigo e collega mego Giambattista Castagnin. A teoria do suicidio a no l' ha mai convinto do tütto i storici: Ruffin, trovou co-a goa taggiä e privo de vitta pe dissanguamento, comme cappo de unna cospirasion o l'ea destinou a l'impiccaxon; se conscidera che se a penna capitale a fîse stæta eseguia, i tumulti avieivan posciüo piggiä ancon maggiô vigô. De chì l'ipotexi de un omicidio mascherou da suicidio[1].
Lapide commemorativa[Càngia | modifica sorgente]
In ta tôre Grimaldinna in sö memoia l' è stæta posta unna lapide con l'iscrision:
De vie ghe son intitolæ a Zena e a Taggia, çittæ in ta quæ o l' è ricordou anche in te l'obelisco dedicou ai eroi taggiaschi.
Notte[Càngia | modifica sorgente]
- ↑ Fonte: Palazzoducale.genova.it


text:
Asturias
Asturias (in spagnòllo: Principado de Asturias; inta Lengua astûriann-a: Principáu d'Asturies), a l'è 'na Comûnitæ Outònoma da Spagna.
A g'ha o nomme de "Principado" pe 'na câusa storica, zà che l'erede da coronn-a spagnòlla o dêuvia o tittolo de "Príncipe de Asturias".
A s'attrêuva inta costa settentrionâ da Spagna. A g'ha confîn a òvest co-a Galissia, a est co-a Cantabria, a sûd co-a comûnitæ de Castilla e León, e a nòrd co-o Mâ Cantábrico. A g'ha 'na gran richessa paisaggistega, con nûmeroxi pârchi natûrâli protetti e molti pòsti tûristixi natûrâli.
Essendo ûniprovinsiâ (a g'ha solo a provinsa de Oviedo), a l'è diviza in 78 concejos e a sêu capitâ a l'è a çittæ de Oviedo.
A g'ha 'na sûperfiçie de 10.603,57 km², 1.076.896 abitanti (2006) c'o rappresenta o 2,44% do totâle da naçion spagnòlla, e a sêu festa a l'è l'8 Settembre, giorno de Covadonga e Asturias.
L'idiomma ûffiçiâ o l'è o castigiàn dïto spagnòllo (a lengua naçionâ), ma se pârla ascì l'|astûrian dïto 'bable. Quella pârla locâle a no l'è ûffiçiâ ma a g'ha a protteçion de l'Estatuto de Autonomía de Asturias. Inta çittæ de Oviedo, capitâ astûrianna, ghe n'è l'Academia de la Llingua Asturiana.
A çittæ ciû popolä da region a l'è Gijón, con 274.472 abitanti, e pòi vegnan Oviedo (214.883) e Avilés (83.358).


text:
Lao Tze
Lao-tze, ò Lao-tzŭ ò Laozi, filosofo cineize do sec. V a. C., do quæ no se conosce con çertezza ni o nomme, ni dæte esatte, ni e vexende da vitta. Lao tzŭ o l'è un nommiagio ch'o scignifica "vegio" (lao) "filosofo ò figgiœu" (Tzŭ).
A biografia contegnua inte "Memoie storiche" de Sssu-ma Ts'ien a riferisce ch'o l'aveiva pe nommiagio Tan, raxon pe-a quæ o l'è soventi ciammao Lao Tan, e ascì ch'o l'aveiva pe cognomme Li. De ciu, che Confuccio o l'andò a vixitálo inta scœua ch'o l'aveiva fondao inta çittæ de P'ei, a sud de l'attuâ Shan-tung, doppo êse stæto archivista do re inta capitâ do regno de Chou. A so biografia lezendaia a s'andò accrescendo de particolæ, scin a indicâ a dæta esatta do giorno da nascita (14° giorno da IX luña do 604 a. C., segondo o P. Couplet, Tabula chronologica monarchiae sinicae, Parigi 1686). S'è dîto ch'o l'aviæ viaggiao in Occidente, ma no se n'ha arcuña conferma storica. Un taoista a-o prinçipio do sec. IV d. C., inte un libbro in sce-a converscion di barbai (Hia Hu ching), o fa profetizzâ a Lao-tze una so futua reincarnaçion into fondatô do manicheismo. Se dixe ch'o segge visciúo 84 anni. Inta piccena çittæ de Lu-yi, a poca distança a sud de Kwei-te, into Ho-nan settentrionâ, l'è stæto eretto a Lao-tze un tempio in memoia do lœugo dove o nascette. A poca distança da Kwei-te nascette ciu tardi Chuang Chou, o ciu grande espoxitô da so dotriña.
O nomme de Lao-tze o l'è cellebre in Ciña, in Giappon, e aoa ascì in Œüropa, pe l'unico libbro, o Tao Te ching, composto de poco ciu de çinquemia paole e contegninte i elementi da so dotriña.
Inallumieive i ediçioin e i commenti do testo cineize; inti secoli XIX e XX numerose e traduçioin œüropee. A brevitæ do scrito, a probabile interpolaçion de di frammenti d'epoca e origine varie, a mancança de definiçion di termini dœuviæ, spiegan comme traduttoî e commentatoî adœuvian de idee proprie pe ciarî e oscue formule do testo. E traduçioin œüropee ciu fedele son quelle che se limitan a riassumme i commenti da scœua taoista, comme tentò pe-o primmo St. Julien (1842) e, con maggiô ricchezza de fonte adœuviæ, Lao-tze Wiege (1913). O libbro o perde coscì in profonditæ de pensceo, ma se razonze una maggiô veitæ storica, studiando e idee di antighi discepoli, se quelle do meistro no son ciu razonzibile.
O successo do libbro o dipende da-o so contegnúo, ch'o l'è quante de ciu vexin a-a metafixica occidentâ possede a lettiatua cineize antiga. O valô do libbro, e impliçitamente ascì o so scignificao, o l'è ascceio da l'uso che ne feççan succescivamente quelli che introdussan in Ciña e idee filosofiche e e religioin de l'Occidente. I primmi buddhisti ne trassan ispiraçion pe rivestî in forma cineize i astræti penscei de l'India. Inti scriti do filosofo cineize Mou-tzŭ, a-a fin do sec. II d. C., buddhismo e taoismo son conscideræ comme doe dotriñe che se completan a viçenda. Primma i manichei, da pœu i nestorien, trovon inte questo libbro i esprescioin co-e quæ parlon da pœu a primma votta in Ciña di concetti do crestianeximo. Ascì inte l'introduçion de idee moderne œüropee, l'è co-o lenguaggio de Lao-tze che son stæte espresse e idee de libertæ, de natua, e açioin naturæ, ecc.
O titolo do libbro, Tao Te ching, o scignifica "libbro (ching) do Tao e do Te". Tao, che in cineize scignifica "via", távotta ascì "discorso, raxon", o g'ha in questo libbro un senso astræto ch'o l'è stæto avvexinao a-o logos di Greghi e ascì a una çerta forma de rappresentaçion de un dê unico.
Tao, comme appâ da-o contesto de questo libbro e di succescivi commenti, o l'è un prinçipio ò una potença, indefinibile, innominabile, creatrixe do mondo. O no pœu êse corettamente traduto comme Dê: o s'avvexiña ciutosto a l'idea da natura naturans da filosofia medievâ. Te, ch'o l'è traduto soventi co-o scignificao ciu comun da paola, comme "virtù", inte questa dotriña o rappresenta foscia ciutosto "l'açion da natua", ossæ, o libero desgœuggise di energie naturæ. A contemplaçion do tao e do te a conduxe Lao-tze a un'aspia reaçion contro e dotriñe confuciañe, inte quæ tao o sta a rappresentâ un'idea ben proscima a quella do nostro "dovei", e te da nostra "virtù". Questa conceçion a conduxe a l'unica regola fondamentâ do savio ch'o çerca a perfeçion inte ogni campo, quella do "no agî" (wu wei). No agî, no tanto pe staccase da-o mondo, pe sopprimme i dexidei e e pascioin, comme i buddhisti in India e ascì i misteghi in Occidente, i quæ renonçian a-o mondo pe zonze a-a contemplaçion diviña, ma soltanto pe no costrenze inte de forme artifiçiose e naturæ manifestaçioin da natua, a quæ a razonze megio i proppri scopi quande a no l'è tortuâ da di vincoli e da de lezze artifiçiæ.
Malgrao e apparente analogie co-a mistica indiaña, bezœugna riconosce che Lao-tze o n'è ben lontan. A parte di brevi accenni, o çerca soltanto de sviluppâ i applicaçioin do so prinçippio a l'educaçion, a-e lezze da morâ, a-a politica. I scritoî cineixi han in ogni tempo rilevao l'importança de queste conscideraçioin, che corispondan scin a un çerto punto a-o concetto de libertæ in Occidente, ma n'han subbito visto e limitaçioin.
I commentatoî œüropei ch'han çercao inte lettiatue orientæ un riflesso ò una conferma de dotriñe mistiche, ò a difeisa de un scincretismo religioso ciu ò meno ciæo, han de spesso forçao o senso do libbro.
Bibliografia[Càngia | modifica sorgente]
Giovanni Vacca, www.treccani.it


text:
Manicheismo
Manicheismo, religion fondâ da Mani (216-277), conosciuo in Occidente ascì comme Manicheo (foscia da-o siriaco Māni ḥayyā «Mani o vivente», nomme dœuviao pe evitâ, specce inti paixi de lengua grega, o zœugo de paole tra Mani e manis, gr. uaveίς «matto»).
Drammaticamente consapeive da sofferença do mondo e do vivo contrasto tra ben e mâ inta persoña umaña, o manicheismo o l'è induto a concepî tutta a realtæ existente comme esprescion de una lotta perenne tra doi prinçippi opposti: o Ben (a Luxe, o Spiito, Dê, into senso proprio da paola) e o Mâ (e Tenebre, a Mateia, o Spiito demoniaco, o Satana ‘crestian’). Questi do prinçippi, che o manicheismo o conscidera coeterni, primma che o mondo senscibile o l'avesse avúo origine, aveivan una so realtæ spaçiâ, oltre che spiituâ: a Luxe in paxe perfetta a s'estendeiva inte tutte e direçioin, circondando a nord, a est e a ovest e Tennebre, che aveivan o so regno a-o sud, sguarao da de perenne lotte intestiñe e turbao da de pascioin. Da questa opoxiçion ebbe origine a sofferença into mondo, segondo o mito: o prinçipe de Tenebre, vista l'abarlugante beleçça do mondo da Luxe, o vosse impadronisene e o fu contrastao da-o Poæ da Grandeçça (coscì i manichei dexignavan o Dê da Luxe), o quæ, no poendo sarvâse âtrimenti, o decize d'ofrî in sacrifiçio lê mæximo pe arrestâ l’attacco de forçe do mâ. Prinçipio attivo pe eccellença, o Dê da Luxe o trà alloa da lê a Moæ da Vitta (saiv'a dî a vitta comme realtæ cosmica), che a so votta a trà da lê l’Ommo primordiâ; questo o l'affronta o mâ, ma o vegne sconfito e o se dà in pasto a-i figgi de tennebre: de sta mainea de parte de luxe arestan prexonê de tenebre da-e quæ attendan de êse deliviæ. Se rende coscì inevitabile una lotta tra Luxe e Tenebre, e faze da quæ, descrite menutamente into manicheismo, se concluddan co-a creaçion do mondo fixico, di esei viventi (mescciua de partexelle de luxe prexonê do corpo, creao da-e tennebre) e infin da primma cobbia umaña, quella de Adammo e de Eva, formâ da-e potençe do mâ perché, reproduxendose tramite o dexideio carnâ, tegnissan in eterno prexonê di corpi e partexelle de luxe in liatri incióse. Coscì o manicheismo o leze in ciave fortemente pescimistega a vexenda umaña e o vedde into dexideio carnâ e inta reproduçion a conseguença primma do peccao e do mâ intimamente ligao a-a natua umaña. A resveggiâ in Adammo a consciença de parte de luxe in lê incióse, e forçe çeleste mandan Gexo, do quæ o Cristo storico o l'è una particolâ manifestaçion: coscì Gexo o l'adescia in Adammo o dexideio de sarveçça. Da questo momento l’ommo o pœu cessâ de êse strumento de forçe do mâ se, seguindo a via da sarveçça indicâ da-o Mani, o saviâ deliviâse de ogni instinto carnâ (perçò refiando o matrimonio, o mangiâ a carne, oservando a perfetta castitæ, ecc.). In tâ moddo l’ommo o vegniâ cooperatô de forçe do ben e contribuiâ a-a libiaçion de partexelle de luxe serræ inta mateia, scin a-o giudiççio finâ ch'o ne marchiâ o definitivo rescatto.
I manichei costituin una gexa co-ina propria gerarchia; i óditoî ò catecummeni (tâ fu Agostin pe nœuv'anni), i eletti, i prævi, i vescovi, i apostoi e sorve tutti un cappo, ch'o l'ea consciderao o successô de Mani. A prescinde da l'instruçion religioza e da-o canto in comun, o manicheismo o g'aiva una liturgia assæ scarsa, ascì pe l’assença de sacramenti: tâ poriæ êse consciderao solo o rito de ammiscion (quande se diventava catecumeni), conscistente inte l'impoxiçion da man drita in sce-o neoffito. Festa centrâ da liturgia manichea a l'ea a festa do bema, saiv'a dî da cattedra de Mani, ch'a cazeiva a l'incirca a l'epoca da Pasqua crestiaña e a çelebrava o martœuio do meistro.
O manicheismo o conobbe, pe œuvia de di attivi e abili miscionai, a ciu vasta diffuxon, penetrando inte poco ciu che un secolo da l'Affrica a-a Ciña malgrao de incagnie persecuçioin, adattandose de votta in votta a l'ambiente into quæ o doveiva œuviâ: o l'assonse coscì un ciu ciæo aspetto gnostico-neoplatonico in Occidente, o l'açetò in Perscia di esprescioin e di termini da religion de Zaratustra, mentre in Ciña o se tenzette de buddismo. Mentre però in Occidente o manicheismo o s'amortò verso o sec. 7°, in Oriente, e specce in Ciña, o duò scin otr'a-o sec. 12°, lasciando de lê cospicue traççe lettiaie e artisteghe.


text:
Pneumotorace
O Pneumotorace o l' è unna alterazion da normale meccanica da respiraçion, dovüa ä presenza de aia in to torace.
Comme o l' avvegne[Càngia | modifica wikitesto]
A prescion all' interno da cavitæ pleurica a l' è ciü bassa de quella atmosferica; fra i dui föggi pleurici gh' è un spazio virtuale dïto spazio intrapleurico. In caxo de avertüa da cavitæ pleurica (esempio: pe unna ferìa), l' aia a l ' invade immediatamente a cavitæ pleurica. O polmon in sce o lato interessou o collassa: questa condizion a l' è dita atelettasia. O collasso o pö interessä o polmon intrego o solo unna parte. Quande o l' è collassou, o polmon o no l' effettua ciü movimenti respiratori. Serrando l' avertüa che a l' ha misso a cavitæ pleurica in comunicazion con l' esterno, l' aia che a l' ha causou o pneumotorace a se riassorbe veloçemente, e o polmon o ritorna in attivitæ.
O Pneumotorace in to trattamento da tübercolosi[Càngia | modifica wikitesto]
A votte se provoca un Pneumotorace artifiçiale in ta cüra da tübercolosi, natüralmente in associazion con atre terapie. O senso o l' è quello de lascia aposä o polmon migliorando l' infezion.


text:
Feipo II Aogusto
Feipo II Aogusto (fr. Philippe-Auguste) re de França (Parigi 1165 - Mantes-Gascicourt 1223).
Figgio de Luigi VII e de Adele de Champagne, o successe a-o poæ into 1180.
Continuando a politica paterna d'affermaçion do poei regio in sce-e ciu potente famigge feüdæ, o l'indebolì succescivamente e case de Champagne, de Fiandra e de Borgogna. O se voze' da pœu a combatte i mæximi re de Inghiltæra, ch'ean a un tempo in França uña de dinastie feüdæ ciu potente e inquete. A lotta començâ con un corpo de man de Feipo in sce Issoudun, a fu interrotta a l'improvvista co-a paxe de Châteaoroux (zugno 1187), pe-a quæ o re d'Inghiltæra, Enrico II, cedeiva a-a França di teritoi into Vermandois, in cangio de noççe de so figgio, Zane (dîto da pœu "Sença Tæra"), co-a figgia do Feipo. Repigiao tuttavia a lotta, Enrico II, sconfito, o moiva doppo avei firmao una paxe umiliante (trattao de Azay-le-Rideau, 6 luggio 1189). Intanto ferveivan i preparativi do Feipo pe a terça croxâ che o intrapreize insemme co l'imperatô Federigo Barbarossa e o re de Inghiltæra Ricardo Cœu de Lion: o s'imbarcò a Zena, dirizendose a San Zane d'Acri, dove i crestien aveivan concentrao tutti i so sforçi pe arancâ a çittæ a-i musulmen. Gh'ariescin doppo de penose vexende (1191).
Tornao in patria, profittando de l'assença do Ricardo Cœu de Lion ch'o l'ea prexonê, o l'attaccò i territoi ingreixi in Normandia, continuando a guæra ascì doppo a liberaçion de Ricardo e contra o so successô Zane Sença Tæra, sença risparmio de corpi dovendo frontezzâ a contemporania rebellion de di feüdatai françeixi; o l'ariescì a assestâ infin, con de succescive vittoie, un corpo decixivo a-a potença ingleize in França occupando Normandia, Bretagna, Poitou e Aquitania, malgrao l'appoggio de Innocenço III a-i Ingleixi (1208). Into 1213 o çercò vanamente de portâ a guæra in sce-o sœu mæximo de l'Inghiltæra; da pœu o l'appoggiò Federigo II de Svevia, inta conquista do poei imperiâ, contro Otton de Brunswick, vinçendo quest'urtimo inta battaggia de Bouvines (1214), inta quæ o sconfisse ascì doi potenti feüdatai rebelli, o conte de Fiandra e o conte de Boulogne.
Fu o momento curminante da potença do Feipo, ch'o se vozette a-o consolidamento di risurtæ za ótegnui arembandose a-e organizzaçioin çittadiñe contro a feüdalitæ. O conservò attezamento indipendente inti riguardi do papato, segge a propoxito do so divorçio da Ingeborg de Danimarca (ch'o l'aveiva sposao in segonde noççe into 1193), segge inti riguardi da politica ingleize, segge pe e continue limitaçioin a-o poei di vescovi.
Politico abile e accorto, tenaxe inta realizzaçion di so cen, o Feipo o fondò in sce de sade base a monarchia françeize.


text:
Madrid
Madrid a l'è a capitâ da Spagna, scituâa into çentro da Penìsöa Iberica.
Con 'na popolassion de 3.128.600 abitanti segondo o çensimento do 2006, e de 5.843.031 contando l'area metropolitann-a, a l'è a ciû grande çittæ da Spagna e a tersa area ûrbann-a da Comûnitæ Europea.
Comme capitâ da naçioin, a l'è a sede do Governo, da Corte, di prinçipâli çentri d'amministrassion pûbbrica, d'istitûssioin do stato e rescidensa ûffiçiâ da monarchia. A l'è ascì 'n importante çentro commerçiâ, edûcatïo e coltûà, cön nûmeroxi mûsei.
O tûriximo o l'è molto svilûppòu e tra i sêu scïti tûristixi ghe son:
- Plaza Mayor (Ciassa Prinçipâ)
- Estación de Atocha (Stassion d'Atocha)
- Calle Preciados
- Monasterio de las Reales Descalzas
- Parque del Retiro
- Palacio de Oriente (O Palasso Reâle) inta Ciassa d'Oriente
- Fontann-a de "La Cibeles", scimbolo de Madrid.
- Mûseo Reina Sofía
- Mûseo del Prado
- Puerta del Sol
- Puerta de Alcalá
- Gran Vía, a prinçipâle via da capitâ.
- Ciassa de Tori de Las Ventas
- Paseo de la Castellana (Passeggiâa da Castigiann-a), con moderni edifiçi.
- Plaza de España (Ciassa da Spagna) e o monûmento a Don Miguel de Cervantes Saavedra.
- Templo de Debod, 'n tempio egiçian.


text:
David Livingstone
David Livingstone (Blantyre, 19 março 1813 – Lago Bangweulu, 1º mazzo 1873) o l'é stæto un miscionaio, esploratô e mego britannego de l'era vittoriaña. O nasce' into villaggio de Blantyre, inta region scoççeize do Lanarkshire do sud.
Indiçe
L'attivitæ miscionaia[Càngia | modifica wikitesto]
O seguì a facoltæ de meixiña e teologia a Glasgow e into 1838 o l'intrò inta Societæ Miscionaia de Londra co-o dexideio de trasfeise in Ciña, ma o no poe' realizzâ questo so sœunno a caosa da guæra de l'oppio ch'a l'imperversava inte quello paise.
Into 1844 o se sposò con Mary Moffat, figgia de un âtro miscionaio, Robert Moffat. A moggê a l'arestò con lê in Africa pe di anni, pe tornâ doppo in Inghiltæra co-i so figgi.
A scoverta de cascate Vittoia[Càngia | modifica wikitesto]
Into periodo 1852-56, o l'esplorò l'entrotæra african, scrovindo e cascate Vittoia, a-e quæ o desse o nomme de l'alloa Regiña d'Inghiltæra. O Livingstone o fu un di primmi Œüropei a fâ un viægio transcontinentâ attraverso l'Africa. O scopo do so viægio o l'ea de arvî de nœuve vie commerciæ, e de accumulâ informaçioin utile in sce-o continente african. In particolâ, Livingstone o l'ea un sostegnitô de miscioin e do commercio inte l'Africa centrâ.
O tornò in Inghiltæra pe ótegnî un supporto a queste so idee, e pe pubblicâ un libbro in sce-i so viægi. Fu in questo periodo ch'o se dimisse da-a societæ miscionaia a-a quæ o l'appartegniva.
A spediçion in sce-o sciumme Zambexi[Càngia | modifica wikitesto]
Livingstone o ritornò in Africa a cappo de una spediçion co-o scopo de esplorâ o sciumme Zambexi. Mentre o l'esplorava o Zambexi, e miscioin da lê vosciue in Africa centrâ e orientâ finin in moddo desastroso, con quæxi tutti i miscionai morti de malaia ò de âtre maotie. O sciumme Zambexi o se rivelò êse completamente no navegabile a caosa de una serie de cateratte e rapide che Livingstone o n'ariescì a esplorâ inti so viægi precedenti.
A ecceçion de un inzegne de nomme George Rae, i âtri occidentæ ò moin ò renonçion. So moggê Mary a moì o 29 arvî 1863 de desenteria, ma Livingstone o continuò e so esploraçioin, e infin o tornò in Inghiltæra into 1864. A spediçion a fu consciderâ un fallimento da molti giornæ britanneghi do tempo, e o Livingstone o l'ebbe de grosse difficortæ a arecœugge di fondi pe esplorâ urteiômente l'Africa.
A sorgente do Nilo[Càngia | modifica wikitesto]
Into março 1866, Livingstone o tornò in Africa, a Zanzibar, da dove o començo a çercâ a sorgente do Nilo. Richard Francis Burton, John Hanning Speke, e Samuel Baker aveivan in precedença, e corettamente, identificao segge o lago Alberto che o lago Vittoia comme sorgente, ma a question a l'ea ancon dibattua. Livingstone, into çercâ a sorgente do Nilo in veitæ o se portò troppo a ovest, scin a razonze o sciumme Lualaba che âtro o no l'é che a parte iniçiâ do sciumme Congo, ma che Livingstone erroniamente o conscideró êse o Nilo.
Maotia e morte[Càngia | modifica wikitesto]
O s'amaotì e pe trei anni o perse completamente o contatto co-o mondo esterno. Solo un di so 44 dispacci o l'arrivò scin a Zanzibar. Henry Morton Stanley, o giornalista inviao a-a so riçerca into 1869, o-o trovò inta çittæ de Ujiji, in sce-e sponde do lago Tanganica o 10 novembre 1871. Questo episodio o l'é arestao famoso pe e paole co-e quæ se dixe che Stanley o l'agge a primma votta salutao o Livingstone: "Dr. Livingstone, I presume"[1]. Ean i unichi doi Œüropei in Africa into raggio de de çentanæa de chilometri e se saluton comme se se veddessan a un riçevimento. Un episodio riportao pœuscia ciu votte comme esempio de quanto a formâ ma seria morâ vittoiaña a foise compenetrâ e ascimilâ into popolo ingleize[2].
O Stanley o s'unì a-o Livingstone, e pe un anno continuon insemme a esplorâ o nord do Tanganica, da pœu Stanley o partì. A despeto de solleçitaçioin d'o Stanley, o Livingstone o l'ea determinao a no lasciâ l'Africa scin a quande a so miscion a no foise stæta completâ, ma into 1873 o moì in Zambia de malaia e pe una emorragia interna dovua a una occluxon intestinâ. O so corpo, portao pe oltre mille miggia da-i so leali ascistenti Chuma e Suxi, o ritornò in Inghiltæra pe êse asoterao inte l'Abbazia de Westminster; o so cœu o fu invece seporto into lœugo dov'o l'ea morto, in to Lago Bangweulu, a Chitomba.
Note[Càngia | modifica wikitesto]
- ↑ coscì o riporta Stanley into libbro "How I found Livingstone". Diffusa, sciben che no coretta, a verscion Dr. Livingstone, I suppose ch'a pâ êse a ritraduçion de l'italian suppongo in ingleize
- ↑ In realtæ Stanley o conta: "Saiæ corso da lê, ma ea intimoio da-a presença de una tâ folla - l'aviæ abbraççao, ma no saveiva comm'o m'aviæ reçevúo; coscì fei ço che codardia morâ e faso orgœuggio suggeivan êse a cosa megiô - camminei decisamente verso de lê, me levei o cappello, e dissi: Dr. Livingstone, I presume?.


text:
Ammido
Ammido, prinçipâ carboidrato de riserva de ciante (C6H10O5)n, con n pâ a 20 ò ciu; o costituisce pe l’ommo a ciu conspicoa parte di carboidrati alimentæ. O se forma inte parte verde de ciante pe fotoscintexi da ægoa e anidride carbonica e o s'accummula inte reixe, inti tuberi e inta sumença in forma de granuli. S'estrae maxinando i cereæ ò raspando e patatte, sospendendo in ægoa a fæña ótegnua e separando da pœu meccanicamente, pe decantaçion, i granuli de ammido, ciu pezanti, da-i âtri costituenti de çellule vegetæ. O se presenta sotta forma de povie gianca i grannuli da quæ a-o microscoppio mostran aspetti caratteristeghi pe ogni scingola specie vegetâ.
In natua, o l'è prezente in doe forme: l’amiloxio, pe circa o 27%, solubile in ægoa surrescâdâ, e l’amilopectiña, pe circa o 73%, insolubile. L’amiloxio, o costituisce a parte interna do granulo e o l'è formao da de molecole de glucoxio unie con ligamme a-1,4-glicoxidego, in longhe cadeñe no ramificæ de 300-400 unitæ. L’amilopectiña, ò amilon, a forma invece a parte esterna e a l'è âtamente ramificâ; inti ponti de ramificaçion, e moleccole de glucoxio son unie con ligammo a-1,6-glicoxidico. O peizo molecolâ de l'ammido o pœu razonze i 100 mioin.
Inte ciante se distingoe varri tipi de ammido: l’ammido primaio (ò aotoctono, ò de ascimilaçion) o se forma inti cloroplasti de molte piante, una votta idrolizzao o çuccao che ne deriva o migra verso di âtri organi, dovve i leucoplasti o recondensan in ammido segondaio (ò de riserva): questo o s'acummula particolarmente inti organi de riserva, in forma de granuli soventi con de righe concentriche in gio a un punto, dîto ilo. Se distingoe granuli senci, composti (risurtanti da ciu grannuli) e semicomposti. Se denommina ôtr'a ço ammido transcitoio , quello ch'o s'attrœuva inti tubbi cribroxi de çerte ciante, ammido statolittego, o complesso de granette d'ammido ch'o se trœuva inte çellule da parte centrâ da scoffia da reixe, fonçionanti da statoliti; ammido de Floridee, un idrato de carbonnio che se riscontra inte queste æghe sotta forma de granette spantegæ into çitoplasma.
Sciben che l’ammido nativo o trœuve nomioxi impieghi, o mao interesse industriâ o l'è votto a-i coscì díti ammidi modificæ, ótegnui sottoponendo l’ammido a di trattamenti chimichi e fixichi quæ oscidaçion e esterificaçion, e a-e destriñe ótegnue pe degradaçion parçiâ da moleccola in prezença de calô, acidi ò enzimmi. L’ammido s'adœuvia inte l'industria alimentâ, inta produçion de doscificanti quæ mâtitolo e sciorbitolo, inte l'aprettatua do papê, di tesciui, inta preparaçion di adexivi, di deterscivi e di materiæ de imballaggio.
Di studdi in sce-a genettica di vegetæ da-a quæ s'ótégne l’ammido (mais, pe l’80% circa, patatta, gran, manioca, rizo) han conduto a-a produçion de ciante geneticamente modificæ capaxe de scintetizzâ de l'ammido con de caratteristeghe particolæ. Into mais l'è stæto osservao varrie mutaçioin naturæ che alteran e caratteristeghe de l'ammido: a mancança de l'enzimma amidoscintetaxi associao a-i grannuli a porta a-a formaçion de ammido praticamente privo de amiloxio, mentre a mancança de izoforme de l'enzimma de ramificaçion a l'accresce o contegnúo relativo de tâ componente. Questo tipo de produçion o l'è assæ controverso segge pe o timô de de ripercuscioin negative in sce l'ambiente e (into caxo de di uxi alimentæ) in sce i ommi e i animæ, segge perché o pœu comportâ una contraçion da reiza di racolti. A ciu gran parte de ciante transgeniche che produan ammido son de patatte. In tæ ciante o gene glgC do batteio Escherichia coli o codifica l’enzimma ADP-glucoxiopirofosforilaxi (AGPaxi) con de proprietæ allosteriche alteræ, produxendo di tuberi contegninti una quantitæ de ammido pâ a-o 50% de ciu do normâ. Inibindo un’izoforma de l'enzimma amidoscintetaxi associao a-i granuli con l’uzo de un construto antisenso, s'è ótegnúo de l'ammido completamente privo de amiloxio. Un âtro mutante o l'è stæto ótegnúo introduxendo inta patatta un gene chimeego formao da-e regioin geniche che codifican doe proteiñe da patatta e da-o gene glgA de Escherichia coli, ch'o codifica l’enzimma glicogenoscintetaxi (coinvotto inta scintexi do glicogeno). I tuberi ótegnui da queste ciante mostran un redúto accumulo de ammido, un aomento di çuccai solubili, una riduçion da dimenscion di grannuli, un asbasciamento do rapporto amiloxio/amilopectiña e do contegnúo de fosforo e un aomento do grao de ramificaçion de l'amilopectiña.


text:
San Françesco
Françesco d'Ascixi, santo (Ascixi ca. 1182 - 1226), fondatô di fratti menoî de clarisse e do terç'orde françescan. O l'è un di santi ciu veneræ da crestianitæ: o voeiva ripercorî a vitta povia de Cristo e di apostoi e, comme liatri, mette in pratica o Vangelo amando o proscimo.
Vitta[Càngia | modifica wikitesto]
O poæ, Pê de Benardon, sollito recâse in França pe o so commercio de tesciui, pâ ch'o l'avesse conduto da-a Provença in Ascixi a spoza, madonna Pica; pe questo o l'aviæ mutao in quello de Françesco ("françeize") o nomme de batteximo (Zane) do figgio. Françesco, garçon, o studiò un po de latin, ciu e megio (ma no ben) o françeize; o l'impreize ascì a scrive, ma assæ mâ (za çelebre o preferiva firmâ con un segno de croxe).
A so zoeneçça, trascorsa seña e spenscerâ, a-o vidde in arme, a difende Ascixi contra Perugia. Fæto prexonê doppo o scontro de Collestradda (1204) e cheito gravemente marotto doppo a so libiaçion, o tentò torna a carrea di arme, ma, mentre o l'andava a razonze in Puggia e truppe de Guartê de Brienne, o s'afermò a Spoleto e o tornò inderê.
Començò coscì un remescio interiô ch'o curminò inta converscion. "Essendo mi in peccao, troppo amâo me paiva vedde i leproxi, ma o Segnô mæximo o me condusse fra lô e mi exerçitei mizeicordia con lô. E partindomene, ço che m'ea parsciuo amao me fu convertio in doçeçça inte l'añimo e into corpo. E da pœu tardei poco e sciortii da-o seccolo"; coscì lê mæximo a-a vigilia da morte o descrisse a so "converscion" che, in lê, nasciúo e educao cattolicamente, a conscistette into trovâ vivagna de gioia spiituâ e materiâ inte quello che a deboleçça umaña a ritegne fonte de vergœugna e de dô. A l'ea, in âtri termini, una valutaçion de quelli che son i obrighi do crestian verso i proppri fræ. A decixon a fu preiza davanti a-o croxefisso da gexetta de S. Damian, a-i pê do monte Subaxo (aotunno 1206). Doppo un meize de retio, invan çercao da-o poæ, o Françesco, ancon inçerto in sciâ via da seguî, o tornò a Ascixi. Chì scciupò o contrasto co-o poæ; e percose i dinæ ean o pretesto pe o quæ Benardon o perseguitava o figgio, questi, çitao a giudiççio de nanti a-o vescovo, o se spuggiò sciña di abiti ch'o l'indossava, affermando che da alloa o no l'aviæ ciu invocao o poæ Peo ma o "Poæ nostro chi è inti çê" (arv. 1207). Da alloa o l'andò sempre ciu affinandose a vocaçion e l'esperiença interiô, ch'a portò Françesco a çercâ no una prattica de ascetismo e de pua contemplaçion, ma di comparteçipi e di fræ. O 24 frev. do 1209 o sacerdote che inta cappella da Porçiuncoa o çelebrava a Messa a-a prezença de Françesco, o parse formulâ, co-a lettua de Mattê 10, 5 segg. ch'o riferisce da miscion affidâ da Gexo a-i Dozze, o programma a-o quæ o Françesco o l'ea stæto ciammao. O mondo o l'aiva ancon bezœugno de êse riportao a consciderâ comme meta unnica e proscima do so travaggio o Regno di çê e Dê o n'aiva costituio lê, Françesco, arado. A-i pochi compagni (Benardo da Quintavalle, Peo Cattan, Egidio d'Ascixi, Angeo Tancreddi, fræ Massê, fræ Lion, fræ Zeneivio), che s'araccugettan in breve in gio a Françesco, o comunicò a miscion riçevua ripetendo e paole de Gexo che l'aveivan tanto corpio. Inti pochi incixi do Vangelo che prescriveivan de andâ predicando o Regno di çê, sença portâse aprœuvo oo ni argento, ni bisacche, ni toneghe, ni sandole, ni baston e de intrâ inte case saiando co-o dî "paxe a questa caza" (Mattê 10, 7 segg.; 19, 21; Lucco 9, 2 segg.), e che costituin a sostança da breve reggola da Françesco prezentâ into 1210 a Innoxenço III, in Romma, l'è tutto o programma religiozo de Françesco. Questo o no fu, ni vosse êse, a-e so origgine, che una rencarnaçion pe i ommi do sec. 13°, da metànoia neotestamentaia. Françesco o l'ebbe nettiscima sensaçion de l'importança ecceçionâ do compito ch'o gh'ea stæto providençialmente affiao: "mi no vœuggio marcâ âtra via e fœuzza de vitta ch'a no segge quella mizeicordiozamente mostraame e donaame da-o Segnô. O quæ o me disse quod volebat me esse unum novellum pactum in hoc mundo et noluit nos ducere per viam aliam quam per istam scientiam. O progetto tuttavia o sciuscitò inta curia romaña - fæta guardinga da-o pullulâ di movimenti "apostolichi" eterodosci - de difficortæ, superæ graçie a-a proteçion do vesco de Ascixi e do cardenâ Zane de S. Paolo. A lezendia a l'attribuì ciu tardi a Innoxenço III o çelebre sœunno; comunque o pappa o l'impartì a Françesco a tozua e o concesse una primma aprovaçion.
O Françesco co-i compagni o tornò a Ascixi, fissandose a Rivotorto, quindi a-a Porçiuncoa, onde o dette l'abito a santa Ciæa (1212). Ma za o pensava de predicâ no soltanto in Italia. Doppo un viægio a Romma (foscia o conobbe alloa a nobbile Iacopa Franzipan, notta ascì comme Iacopa di Settesoî), lasciao in Ascixi comme so vicaio fra' Peo Cattan, o s'imbarcò a Ancoña in sce una nave ch'a sarpava pe l'Oriente; una tempesta a-o gettò in sce-e coste darmate (1212-13; segondo âtri 1214-15) de donde o tornò in patria. Ni ciu afortunao o fu un tentativo de passâ into Marocco (probabilmente 1214-15), perché in Spagna una grave maotia a o l'obrigò a tornâ. Çelebrando inta Pentecoste do 1217 a primma adunança generâ di so religioxi, o l'aiva affermao l'opportunitæ de allargâ o campo do travaggio apostolico, dividendo in provinçe l'Italia e stabilindo de miscioin inti paixi d'oltralpe e inta Sciria. L'entuxiasmo do santo o l'aiva coscì fæto reâtâ o cœu de tutti, che into capittolo de l'anno doppo sei fratti menoî se recon in Marocco, dove Benardo e i âtri subin o martœuio (1220). Françesco mæximo, çelebrao a-a Porçiuncoa o segondo capittolo generâ, into 1219, o se diresse torna a-a votta de Ancoña pe passâ in Oriente. In agosto o l'ea a Damietta assediâ da-i Croxæ; da pœu, con fratte Inluminao, o se prezentò a-o surtan al-Malik al Kāmil, pe annonçiâghe o Vangelo. O n'ariescì a convertîlo, ma o no subì arcuña persecuçion, ançi o reçeve' da lê un sarvaconduto, munio do quæ o vixitò indisturbao a Palestiña.
Ma e notiççie che ghe zonzeivan da l'Italia l'indussan a tornâ (1220, aotunno). L'ea aprœuvo a determinâse in sen a-o movimento una crixi de sviluppo ch'a menaççava de snaturâ l'essença do messaggio françescan. D'âtra parte a curia a l'aiva compreizo che, se immenso vantaggio o ghe saiæ derivao da-o movimento françescan, questo, nasciúo comme movimento de apostoi, no ligao a de sede fisse e a una norma canonnega, privo de 'na regolâ discipliña interna, o no l'aviæ posciúo costituî quarcosa de davei salutâ pe a vitta da Gexa, se no foise stæto inquadrao inta so organizzaçion. L'ambiente into quæ ea stæto reclutao i primmi seguaxi do santo o l'ea otr'a ço assæ eterogeneo: laichi e ecclexiasteghi, ommi de cortua e anarfabeti, asceti e ommi d'açion ean fatalmente portæ a vedde e a interpretâ ciaschedun a so moddo l'ideâ bandio da-o santo. Questo inconvegninte o l'aiva za assonto de proporçioin allarmante quande, co-o mortipricâse di fratti, o Françesco s'ea attrovao in gio no ciu una comunitæ de pochi entuxiasti sozovæ da-a so personalitæ religioza, ma una folla de seguaxi che no saveivan distingue l'ammiraçion e a devoçion pe lê da-i attezamenti a liatri istintivamente suggerii da-a propria personalitæ. A stoia de l'œuvia savia co-a quæ a curia a poze a poco a poco l'orde nascente sotta o so controllo diretto, mentre Françesco o s'induxeiva a abbandonâ (aotunno 1220) inte moen de 'n so vicaio (Peo Cattan, e doppo a morte de lê, da-o março 1221, fræ Elia) a carrega de superiô generâ pù çercando a-o tempo mæximo de mantegnî l'âta direçion do movimento, conservando a questo o carattere aotonomo e libero impressoghe a-e origgine, a l'è ascì una stoia de tribolaçioin pe o santo, no sempre bon a intende i scopi da curia, benché ascistio e, inti rapporti con questa, protetto da-o cardenâ Ugoin di Conti (o futúo pappa Grigœu IX). Ma Françesco o no vosse adotâ a reggola di Beneitin ò di Aostignen e o vosse dâne a-i so fræ uña conforme a-o so spiito; solo doppo aomanco doi tentativi (un di quæ o l'è rapprezentao da-a coscì díta "Reggola primma" - in realtæ segonda - do 1221 prezentâ a-o capittolo de quell'anno, foscia quello mæximo dîto de stœue e into quæ fu ascì decizo l'invio di miscionai in Germania) o l'ariescì inte l'intento, compilando una Regola, in grao de soddisfâ insemme e so aspiaçioin e i exigençe da Gexa.
A Regola a fu aprovâ da Onoio III o 29 novembre 1223, dæta ch'a pœu êse asonta comme quella da nascita de l'orde françescan. Ma a l'è ascì a dæta co-a quæ comença a "pascion" do santo. No ghe dava paxe o disciddio fra quant'o l'aiva asunnao e l'evidença di fæti; varie maotie minavan quello corpo che e fadighe e i aosteritæ aveivan indebolio. Montao, comme di atre votte, in sciô Monte da Verna, donaoghe da-o conte Orlando di Catten, là, durante a Quæxima do 1224, mentre in oraçion o spaximava de sentî o martœuio ineffabile de Cristo e de provâ insemme l'ardente e sciammezante caitæ, o sentì un che de misteiozo travagiâ in lê: e moen e i pê mostravan di neigri cioi carnoxi e into peto s'ea produto una ciaga sanguinante. Ma o sofriva ascì fixicamente, indebolio da di doî visceræ e da-a maotia a-i œuggi ch'a o l'aiva reizo squæxi orbo. Ascì inta sofferença - tornao inta valle de Rieti, a Fonte Combo e a Greccio - o trovava motivo de doçe seenitæ: do 1223 l'è o prezeppio de Greccio, do 1225 o Cantego de creatue. Tornao, pe moî (doppo a permanença inte l'episcopio de Ascixi), a-a Porçioncoa, doppo avei ciammao a lê a so protettrixe Iacopa di Settesœuggi, o se congedò da-i fræ e o l'espresse into so testamento (ch'o vosse foise oservao comme supplemento a-a Reggola, vetando che questa e quello foisan ogetto de glose ò interpretaçioin) tutti quelli prinçippi che, pù coscì vexin a-o so spiito, no aveivan posciúo êse espresci inta Reggola; o moì, circondao da-i so fratti, o 3 ott. 1226, doppo o tramonto.
O fu canonizzao o 16 luggio 1228.
Iconografia[Càngia | modifica wikitesto]
A ciu antiga inmaggine de Françesco l'è dæta da un affresco do Sacro Speco, a Subiaco, probabilmente eseguio ancon vivente o santo e de seguo anteriô a-a so canonizzaçion; o Françesco o gh'appâ con un'esprescion doçe e seña, con di træti caratteristeghi (œuggi ciæi) contrastanti co-a descriçion da so figua fixica lasciâ da Tomaxo da Çelan. Da-o 13° sec. (Margaiton, Çimmabò, Giotto, ecc.) in ça a lezendia de Françesco e a so figua fun ogetto de inalumieive rapresentaçioin, e de intreghi cicli pittoeghi e scurtoii. Attributi abituæ son l'abbito e e stimmate.
Feste e patronæghi[Càngia | modifica wikitesto]
Se festezza o 4 d'ott. ; e stigmate, 17 sett.; âtre feste inte l'orde: translaçion, 25 mazzo; canonizzaçion, 16 luggio; approvaçion da Regola, 16 arvî.
Con s. Cattæña da Siena, o lè o patrono prinçipâ de l'Italia. O l'è ascì o protetô di animæ, de l'ecologia e di comercianti.


text:
Lengue altaiche
A clascificaçion de lengue altaiche a l'è disputâ.
Secondo a tesi ciù comun-a, se tratta de unn-a famiggia lengoistega ch'a g'ha ciù de sciuscianta lengue parlæ da çirca 340 mion de personne, particolarmente in Asia çentrâ e de levante.
A relaçion tra e diverse lengue altaiche a l'è ancheu dubitâ, segondo a tesi genetica, se tratta de un'ereditæ genetica, secondo un'ätra tesi se tratta soö de na similitudine.
Secondo a tesi genetica', a famiggia altaica a l'è costitùa da i sottogruppi:
- Lengue turche,
- Lengue mongoliche,
- Lengue tungùse (o Manciu-tungùse),
a queste, son stæte azzonte neuvamente:
- o Giapponeise
- o Corean.
O Ainu o l'è stæto suggerïo comme parte da famiggia altaica, ma questa teoria a no l'ha avuo de longo seguito.


text:
Provinsa de Piaçensa
A Provinsa de Piaçensa (Provincia di Piacenza in italian) a l'è unn-a provinsa de l'Emilia-Romagna de 288.011 abitanti, cun capolögu a Piaçensa. A confinn-a a ponente cun a Provinsa de Pavia e cun a Provinsa de Lisciandria, a nord cun a Provinsa de Lodi e cun a Provinsa de Cremon-a, a levànte cun a Provinsa de Parma, e a sud cun a Provinsa de Zena.
Lengue[Càngia | modifica wikitesto]
In ta provinsa de Piaçensa parlan o dialetto piaçentin (o l' è parlou da 150.000 personn-e). Into dialetto piaçentin se sente l'influensa de ätri dialetti parlæ in t'a zona vixin a provinsa, comme o ligure, o lumbärd e o piemonteise. In ta zona de l'appennin, vixin a çittæ de Bòbi l' è parlou o zeneize.


text:
Eva Duarte de Perón
Eva Duarte de Peròn (dîta Evita, Los Toldos 1919 ò 1922 - Buenos Aires 1952), moggê de J. D. Perón. A travaggiò a Buenos Aires comme attrixe a-a radio e into cinema, acquistandoghe grande popolaritæ. A maiò J. D. Perón into 1945 e a l'ebbe parte notevoliscima inta so eleçion do frevâ 1946. A conlaoò sempre attivamente co-o maio e a contribuì a acrescine a popolaritæ, intervegnindo in questioin sindacæ e in organizzaçioin femminile e sorvetutto dirizendo a Fondaçion Eva Perón, creâ into 1947. A vixitò into 1947 a Spagna, l'Italia e a França. Proposta comme candidâ a-a vixeprescidença da Repubbrica, a declinò a candidatua (31 ag. 1951), probabilmente pe l'ópoxiçion de l'eserçito. A scrisse La razón de mi vida (1951), apologetica esaltaçion do peronismo.


text:
Emilio Azaretti
Emiliu Azaretti (3 d’avrì 1902 - 28 de frevà 1991)
Biugrafia[Càngia | modifica wikitesto]
U l’è nasciüu a Ventemiglia u 3 d’avrì d’u 1902, da Angelu e Emilia Rondelli. Purtai â fin i stüdi, intu 1925 u pigliava a leurea in chimica e farmaçia a l’Üniversità de Zena e u praticava a prufesciun de spassià, eredità dau paire, in via Cavour, insciu cantun de via d’a Stassiun. Inti primi ani d’u XX Seculu, a a çità de Ventemiglia a vantava a presensa d’in ritrövu cultürale püblicu, u Cafè Ligüre, in viale Principe Amedeu, ancöi cursu d’a Repüblica, duve "u sciù Emiliu" u parteçipava cun custansa ai debà cürai da l’emeritu prufesù Vieri Bongi. Apasciunau de dialetu e tradissiui d’u postu, intu 1927, u l’è staitu ün d’i fundatui d’a "Cumpagnia d’i Ventemigliusi", üna d’ê prime "famiglie" ligüri, cun "A Campanassa" de Savuna e "A Compagna" de Zena. ‘St’assuciassiun a s’è pruposta a difesa d’u patrimoniu d’a lenga, d’a störia, d’i munümenti e d’u fulclure de Ventemiglia e d’a Zona Intemelia e elu u n’è staitu u Consule Rapresentante, cume di’ u presidente, fina au 1945. Intu 1928, inseme a Filipu Giliu Rostan, u fundava a "Cumpagnia d’u Teatru Ventemigliusu", fiřudramatica dialetaře che tanta impurtansa a l’avereva avüu inte l’opera de recüperu e sarvagardia d’u patrimoniu lucale. Candu u regime, u s’è messu a amaregnà düramente e tradissiui, elu u s’è intestau de mantegne a sou indipendensa de pensceiru e a cuntügnà l’opera incumensà. Au cuménsu d’i Ani Trenta, cu’ in abundante grüpu de amighi, apasciunai cume elu d’i dialeti intemelî, u l’à caciau e base pe’ a fundassiun de l’ "Academia Ventemigliusa" ch’a l’à daitu vita au muvimentu d’ "A Barma Grande", ina mira ch’a l’à avüu u sou puntu de forsa inta pübřicassiun d’ina revista - sutatituřà "Antulugia Intemelia" – duv’i gh’àn culaburau scritui inti dialeti d’a zona cumpresa intra a Valata de l’Argentina e u Prinçipatu de Munegu, aiscì se ‘stu teritoriu u l’éira staitu devisu dau cunfin puliticu italu-françese. Infra u 1932 e u 1939, de ‘st’antulugia i sun staiti pübřicai séte vulümi, ch’i cuntegne ina vasta prudüssiun dialetale: puesie, prose, testi teatrali, mise a lögu de riçerche lenghistighe e etnugrafiche. In fegunda culaburassiun cun Filipu Giliu Rostan, sute u pseudonimu de - Yvan Dakhordiu - i fan paresce nümeruse pièçes dialetaři, in testi uriginali o redüti, duve gh’è da remarcà: L’AMÙ U L’È CIÜ FORTE CHE U BRUSSU, "U dottor PEPIN SCURLUSSURA, PAULIN U S’INCALA, A VERITA’ A L’UFENDE, A ÇENA D’A LEVA (trasmessa d’â RAI inti Ani Setanta). Ancu’: A SCÖRA D’I MARÎ, U SE CREDEVA D’ESSIRU, U RÜVEGU DE BON CÖ, FRANÇE’ MERA, U SPIRITU DE CUNTRADIÇIUN, BERNA’ U BÜLU U SE MARIA. Intu 1946, in Svissera, u se mariava cun Matilde Pfister, ch’a gh’à daitu due figlie: Emilia e Gisella. Da paire cusciensiusu, candu l’è staitu u mumentu de destetà ‘ste due garsune, u l’à dedicau ben ciü tempu â famiglia, metendu in po’ da parte i tantiscimi interessi cultürali. Però, intu 1961, sprunau da Rostan, u reciamava a ina ciü atenta atività u sciàiru grüpu d’i Soci d’a Cumpagnia, invitanduři a arrepiglià e tradissiui, trasmetendu l’interessu ae generassiui giuvanili. Intantu u sbrilunava i autui dialetali de tüta a Zona Intemelia a repiglià l’atività, fandu pübřicà da Ninu Lamboglia, l’ötavu nümeru d’A Barma Grande. Da chel’anu, fina au 1974, suta a sou ghida, i l’éira stampai autri sei vulümi d’a revista, ch’i cuntegne a prudüssiun dialetaře d’au dopugherra e i sun servii da sprùn pe’ l’arrepiglià d’a literatüra dialetaře, che da chelu mumentu a l’à atrövau nümerusu seghitu. Aiscì dopu a scumparsa de Rostan u cuntügnava a pratica d’autù de testi teatrali, uriginali o redüti, ch’i nu’ mancava de esse rapresentai d’â "Cumpagnia d’u Teatru Ventemigliusu" direta da Pierin Sismondini.
‘Sti chi i tituři: CHI U L’È U MARIU DE CESIRA, INA PIGA DERRE’ A L’AUREGLIA, U GRUNGU, I DUI CUSTANTIN, A PIGNATA, A RIVINCITA DE PASCÀ, PESCAVUI DE CANA, U CUTELU DE PE’ U MANEGU, CHELE NÖTE DE SETEMBRE.
Intu 1977, pe’ a celebrassiun d’u çencantenariu de fondassiun d’â "Cumpagnia d’i Ventemigliusi", intu mezu ae autre mire, u creava i "Centri di Cultura Dialettale" ch’i l’àn u scopu de tramandà ai figliöi d’ê scöre u patrimoniu cultürale d’u dialetu. Diresüi da Rensu Villa, inta Scöra elementare e dau prof. Massimo Cavalli inte Medie, i Centri i l’àn derulàu in’intensa atività surva tütu intu campu d’a cansun e d’a reçita dialetaře, utegnendu faitüranti afermassiui, aumancu fina a tüti i Ani Ötanta, aiscì suta a diressiun d’a duturessa Rita Zanolla. L’è staitu ancu’ Azaretti a preparà i testi dialetaři pe’ st’atività, adatandu pe’ e scene, antighe e çelebri foure, cume: A FOURA D’U RATU E D’U GALETU, GIANCANEVE, ÇENERUSELA, MARMELIN, U GATU INGIARMAU. De ciü, pe’ i figliöi, u l’à messu inseme ina gramaticheta ilüstrà IMPARAMU U VENTEMIGLIUSU, nasciüa d’â culaburassiun cun Villa, e cumpendià da ina serie de audiucascete, lezüe in dialetu da amighi d’a Cumpagnia.
Fin dai Ani Trenta u l’è staitu autù de pareglie cansun in dialetu, caicüna cumposta inte ocaixun d’ê edissiui d’a "Bataglia d’ê Sciure", müxicae e cögliüe intu cadernetu "CANSUN VENTEMIGLIUSE" püblicau d’â Cumpagnia intu 1970, primu d’ina serie de edissiui, aiscì prestigiuse. Â fin d’i Ani Setanta, i l’à cumesau a paresce i früti d’i longhi ani de stüdi e de riçerche, purtae avanti intu campu d’u dialetu e, d’urdinariu, presentae ai "Colloques des langues dialectales" urganisai a Munegu. Inte ‘ste püblicassiui: NOMENCLATURA DELLA FAUNA MARINA IN DIALETTO VENTIMIGLIESE, paresciüa insciu Bollettino dell’Atlante Linguistico Mediterraneo e a culaburasciun au vulüme I DIALETTI LIGURI ch’u tegne i ati d’u Cunvegnu de Zena, faitu intu 1973. U nu’ fava mancà a sou culaburassiun â "Rivista Ingauna e Intemelia" de l’Istituto Internazionale di Studi Liguri, d’u cale u l’eira staitu Sociu fundatù e, fina au 1977, Presidente d’a Seziun Intemelia. Ma l’opera ch’a duveva daghe fama naziunale e internaziunale a l’è staita de següru L’EVOLUZIONE DEI DIALETTI LIGURI ESAMINATA ATTRAVERSO LA GRAMMATICA STORICA DEL VENTIMIGLIESE, paresciüa in due edissiui, üna derré l’autra, intu 1977 e intu 1982. Intu meiximu anu, dopu ina longa opera de preparassiun, furnia dai za’ nuinai Colloques, intu Prinçipatu de Munegu, paresceva l’ "Académie des langues dialectales" d’a cale u l’eira staitu patruçinatù, membru fundatù e vicepresidente. Intu 1989 vieva a lüixe l’ürtima deficurtùsa fatiga: STUDI LINGUISTICI SULL’ANFIZONA LIGURIA-PROVENZA, preparà in culaburassiun cu’a prof. Giulia Petracco Sicardi, e cuntegnente in aprufundiu e magistrale sagiu insciu dialetu de l’Auriveta (Olivetta San Michele).
Dutau de sciamante spiritu puliticu, intu 1945, â fin d’a desastrusa gherra ch’a l’àva redütu Ventemiglia a in bigu de macerie, u lançava l’idea d’â "Zona franca intemelia" ch’a l’averva dovüu recustrüì, aumancu dau puntu de vista ecunomicu-duganale, l’entità de l’antiga Cuntea. Pe’ arrivà a ‘stu scopu u l’à fundau "L’Unione Democratica Federalista della Liguria Intemelia" assuciassiun ch’a l’aveva u sou organu de infurmassiun intu giurnale lucale "LA VOCE INTEMELIA", ch’u n’è staitu u fundatù e diretù fina â morte. U prugetu d’a Zona Franca u nu’ l’à avüu incumensu, ma u giurnale u l’à purtau avani e püblicassiun cume mensile d’infurmassiun e difesa d’i interessi lucali suta l’egida de l’ "Unione Intemelia". Fundatù, intu 1948, d’a "Commissione italo-francese per lo studio dei problemi di frontiera e del bacino del Roia", u l’è staitu aiscì fundatù e presidente d’u "Comitato per l’ammodernamento della S.S. 20 di Val Roia", cume aiscì d’ê assuciassiui "Difesa della spiaggia" e "Pescatori Marini". Ispeitù unurariu d’a Suprintendensa ai Munümenti fina au 1971, u l’è staitu aiscì, d’â fundassiun, membru d’a "Commissione di arte sacra della diocesi di Ventimiglia". Inti Ani Sciüscianta, elezüu cume indipendente, u l’à faitu parte de trei aministrassiui, üna derré l’autra: Cunseglié cumünale e Assesù ae Finanse e au Patrimoniu, ucüpanduse, tra l’autru, pe’ l’istitüssione in Ventemiglia d’i Licei Classicu e Scientifigu e de l’Istitutu Tecnicu Cumerciale.
Aiscì sou a pratica de prugetassiun e finansiamentu d’i travagli, pöi ciantai lì, d’u portu de Ventemiglia. U l’à travagliau cun custansa fina a candu e condissiui de salüte i ghe l’àn permessu, sareva a di’ fina a pocu tempu avanti de möire, che l’è stau u 26 de frevà d’u 1991, inta sou ca’ d’a Marina San Giüsepe, lasciandu a mezu caiche interessante travagliu de cultüra d’u postu, cume u breviau d’a messa pe’ u giurnu de San Segundu, messa zü in ventemigliusu; travagliu ch’u l’è staitu publicau postümu d’â scignura Matilde.
Puesie intu parlà intemeliu[Càngia | modifica wikitesto]
1 - SONETTI GIOVANILI
DEXIDERIU ventemigliusu
APARISSIUN ventemigliusu
2 - STAVA A MAIRE Stabat Mater ventemigliusu
3 - VIVA U SCÖGLIU ventemigliusu
4 - CUME L’E’ BELU TANGHEZA’ ventemigliusu
5 - CIANCEGURA BARLEGURA ventemigliusu
6 - VIVA CARLEVA’ ventemigliusu
7 - ADIU CAVU ventemigliusu
8 - PIGLIARU, PIGLIARU U RATU INTU TOURU ventemigliusu
9 - FATENE CARA’ PAULIN ventemigliusu
10 - L’E’ A TÜ CHE VÖGLIU BEN ventemigliusu
11 - L’E’ MEGLIU CIÜGA’ IN ÖGLIU ventemigliusu
12 - U CAN E A SOU SCIUMBRIA ventemigliusu
13 - U TRAN-LÜMASSA ventemigliusu
14 - A BEGARIÇIA ventemigliusu
15 - SCIURE E GARSUNE ventemigliusu
16 - MA GHE N’AVE’ TESTA ventemigliusu
17 - A CANSUN D’A ZONA FRANCA ventemigliusu
18 - A L’EIRA A REGINETA D’E VALAE ventemigliusu
19 - CANDU L’ARRIVA U MAZU ventemigliusu
20 - A SCAŘA ventemigliusu
Rime pupulari arrecampae
ANA SÜSANA ventemigliusu
GIAN BRAGHETA ventemigliusu
SABU SANTU ventemigliusu
SÜCA PERA’ ventemigliusu
PASCA PIFANIA ventemigliusu
STROFETTA di canto popolare disperso ventemigliusu
IN SCIU’ VALUN DE PIGNA ventemigliusu
Cumedie[Càngia | modifica wikitesto]
L’AMU’ U L’E’ CIÜ FORTE CHE U BRUSSU - con Rostan : Ivan Dakordiu
U "DOTTOR" PEPIN SCURLUSSURA - con Rostan : Ivan Dakordiu
PAULIN U S’INCALA - con Rostan : Ivan Dakordiu
U MEIGU PE’ FORZA - con Rostan : Ivan Dakordiu
A SCÖRA D’I MARÎ - con Rostan : Ivan Dakordiu
U RÜVEGU DE BON CÖ - con Rostan : Ivan Dakordiu
A VERITÀ A L’UFENDE - con Rostan : Ivan Dakordiu
A ÇENA D’A LEVA - con Rostan : Ivan Dakordiu
BERNÀ U BÜLU U SE MARIA
I DUI CUSTANTIN
A PIGNATA
A RIVINCITA DE PASCÀ
PESCAVUI DE CANA
U CUTELU DE PE’ U MANEGU
CHELE NÖTE DE SETEMBRE ...
TÜTU PE’ INA CAMIXÖRA GRIXIA
U SE CREDEVA D’ESSIRU
FRANÇE’ MERA
U SPIRITU DE CUNTRADIÇIUN
DUI MARÎ IN GALERA
INA PIGA DARRÈ A L’AUREGLIA
CHI U L’È U MARIU DE CESIRA
Teatru pe’ i figliöi
A FOURA D’U RATU E D’U GALETU
GIANCANEVE E I SÉTE NANI
ÇENERUSELA
A BELA CH’A DORME INTU BOSCU
MARMELIN
U GATU INGIARMAU
E BUXIE
STÖRIE DE PESCAVUI
I OSPITI D’UNÙ
Editoriali[Càngia | modifica wikitesto]
A BARMA GRANDE -Antulugia intemelia - C.d.V. - I.I.S.L.
IMPARAMU U VENTEMIGLIUSU con Renzo Villa - C.d.V.
I DIALETTI LIGURI negli atti del Convegno di Genova del 1973
NOMENCLATURA DELLA FAUNA MARINA IN DIALETTO VENTIMIGLIESE
Bollettino dell’Atlante Linguistico Mediterraneo.
ETIMOLOGIA DEI DIALETTI LIGURI attraverso l’evoluzione storica del ventimigliese -
Casabianca . Sanremo 1982.
STUDI LINGUISTICI SULL’ANFIZONA LIGURIA-PROVENZA - con Giulia Petracco Sicardi
Olivetta San Michele.
LA FAUNA MARINA NEL DIALETTO VENTIMIGLIESE
LA VOCE INTEMELIA Organo d’informazione locale - Fondatore e direttore fino al 1991.


text:
Aten
Atën,(in greco Aθήva, Athína) a l'è a capitâ e çittæ ciû importante d'a Greçia.
Dati generâli[Càngia | modifica wikitesto]
'Sta cèlebbre çittæ a l'è l'origgine de ûnn-a de primme democraçie formali e a g'ha nûmeroxi scïti archeologici de straordinaria importansa, tra lô o Partenon inscie l'Acropoli.
A g'ha 'na popolassion de 5.005.514 abitanti (2006).
In Aten son stæti organissæ in 1896 i primmi Zêughi Olimpici d'Estæ e i Zêughi Olimpici do 2004.
Scïti storici, tûrìximo e archeologia[Càngia | modifica wikitesto]
- L'Acropoli, co-o Partenon, l'Erechteion, Propilei, tempio d'Atena Nikè e museo.
- Àgora antiga.
- Àgora romann-a.
- Ærco d'Adrian.
- Monumento de Filopappos.
- Monumento de Lisìcrate.
- Ciassa Monastiraki.
- Tempio de Zeus Olimpico.
- Pnyx, 'na collinn-a vexin a l'Acropoli
- L'Areòpago
- Stàddio Panathinaiko, constrûto pe-i primmi Zêughi Olimpici d'a modernitæ in 1895, into mæximo scito dove gh'ëa o stàddio de l'Atene antiga.
- Accademia de Platon.
- Monestê de Kesariani
- Monestê de Dafni, diciaròu patrimonnio de l'ûmanitæ.
- Mûseo Archeològgico Naçionâ.
- Quartê de Plaka
- Anafiòtika
- Ciassa Sìntagma, chêu de l'Aten moderna, dove gh'è o Parlamento.
- Porto d'o Pireo.
- A "triloggìa neoclàscica": trei ediffiçi d'o sèccolo XIX: l'Accademia, a Bibblioteca e l'Ûniverscitæ, inscia çentrâ via d'Eleftherios Venizelos, ciammä ascì Panepistimiou (=ûniverscitæ).
- Monte Licabètto.
Veddi ascì[Càngia | modifica wikitesto]
Pe ciû dettaggi insci scïti tûristeghi e-i edifiçi stòrixi d'a Greçia:
- Panoramma aèreo de l'àrea metropolitann-a d'Aten, da Google Maps
- Ministëo grego de Côltûa con dæti archeològgici de tûtta a Greçia (in ingléize).
- Scïto ofiçiâ d'a çittæ (greco e ingléize)
- Aten e Sparta: comparasiôn de l'organizassiôn de dôe çittæ ciû importanti d'a Greçia Antiga.
- Percorso stòrico pe l'archittettûa e l'ûrbanìximo d'Atën da 1880 a 2001 (ingléize, françéize e grego)
- Fotografîe d'Aten


text:
Germania
Nomme offiçia: Bundesrepublik Deutschland, paize de l' Euròpa çentrâ, paize fondatô da Comunitæ Europea int'o 1957 (a-o tempo Germania Oççidentâ), a so capitâ a l'è Berlin. A Germania a confinn-a a nòrd co o mâ do Nòrd, a Danemarca e o mâ Baltego; a levante co a Pòlònia e a Repubbrica Ceca; a sud co l'Austria e a Svissëa e a ponente co a Fransa, o Luscemburgo, o Belgio e i Paixi Basci
A Germania a l'è unna repubbrica federâ de sezze stati (dïti Bundesländer in tedesco). O paize in to passòu o l'ea formôu da diversci stati sovren co a so coltùa, religion e stöia, l'unificaçion a l'è stæta compia in to 1871.
A repubbrica federâ de Germania a l'è parte de Nacioin Unïe, de l'OTAN, do G8 e da Comunitæ Europea. A l'è a ciù popolosa e economicamente forte naçion da Comunitæ Europea e a tersa naçion do mondo pe economia e pe esportaçion.
Indiçe
- 1 Stöia
- 2 Divixioin Amministratïve
Stöia[Càngia | modifica wikitesto]
Stöia antiga e e tribù tedesche (100 aC – 300 dC)[Càngia | modifica wikitesto]
O Sacro Impeo Roman e a Naçion Tedesca (843-1806)[Càngia | modifica wikitesto]
Restauraçion e revoluçion (1814-71)[Càngia | modifica wikitesto]
Segondo Impeo Tedesco (1871-1918)[Càngia | modifica wikitesto]
Repubbrica de Weimar (1919-33)[Càngia | modifica wikitesto]
Terso Reich (1933–45)[Càngia | modifica wikitesto]
Divixoin e reunificaçion (1945-90)[Càngia | modifica wikitesto]
Da a fin da segonda guæra mondiâ a Germania e a so capitâ son stæte spartïe in te quattro zone de occupaçion. I settoi occupæ da Fransa, Regno Unïo e Stati Unïi d'America se son unïi o 23 de Mazzo do 1949 pe formâ a Repubbrica Federâ de Germania, o settô occupôu da l'Union de Repubbriche Soçialiste Sovietiche o l'ha formôu a Repubbrica Democratega Tedesca o 7 Ötobre 1949. I doi stati ean dïti a-e curte: Germania Ovest e Germania Est respettìvamente.
Divixioin Amministratïve[Càngia | modifica wikitesto]
A Germania a l'è divïza in te 16 stati:


text:
Genghis Khan
Gènghiz khān ⟨ǧìṅgℎʃ kℎàan⟩. - Fondatô de l'Impeo mongolo (foscia 1167-1227).
O so nomme personâ o l'ea Temujin, e Gènghiz khān o l'ea solo che un tittolo onorifico de inçerto scignificao.
Unificæ i Mongoli, Gènghiz khān o sconfisse i Jurcen (cineize Jin), dominatoî da Ciña do nord, a-i quæ o levò a Manciuia e a region de l'attuâ Pechin (1213-15). O mosse quindi verso occidente, invadendo e conquistando o regno do Khwā- rizm Shāh fra l'Axia centrâ e l'Iran. Tæ conquiste fun continuæ da-i so lœugotenenti inte l'Iran occidentâ e inta Ruscia do sud. Into frattempo Gènghiz khān o tornò inta Mongolia pe repiggiâ a conquista da Ciña settentrionâ, ma o fu cugeito da-a morte mentre o l'assediava a capitâ do regno di Tangut ò Hsi Hsia.
Gènghiz khān o l'è passao a-a stoia comme un grande destruttô, ma ascì comme un gran condottê, comme organizzatô e legislatô do mondo nomade, comme fondatô de un impeo che pe mezo secolo o compreize quæxi tutta l'Axia a nord de l'Himalaya.


text:
Analixi Matematica
L'analixi matematica a la è unna ramma da matematica sviluppâ in scia base di conçetti do carcolo infiniteximà. In to passaou l'analixi matematica a se occupàva do complesso di scimboli e de regole operativë sciu tæ scimboli pe o studio de proprietæ de un oggetto matematico faxendo unna descompoxiçion in parti pe arrivâ a e parti infinitexime che o componn-an. L'analixi matematica a l' introduxe i conçetti de infinïo e de limite, e o l'è proprio o studio de ste problematiche ch'o l'ha portô l'analixi matematica da carcolo de elemento a indaggine presente in molti ambiti scientifici.
Inisialmente l'analixi matematica a l'ea rivòlta a a rappresentaçion geometrica in to cian cartesian de fonsioin, çercando de risponde a e costion de carcolo de äree e caratteristiche geometriche de unna curva. Da a fin do XVIII secolo se introdusse o conçetto de limite passando da un'interpretaçion intuitïva basà in scie divixoin successïve, come o grego Zenon in to V secolo AC o l'aveiva capiô ascì, arrivando a l'analixi matematica de ancheu, ch'a l'ha portou a de metodologìe pe o carcolo de un valô de limite. Questo o l'ha portô a unna rivoluçion completa da materia, analizando de neuvo e noçioin e i teoremi sensa usâ de giustificaçioin geometriche, ma basandose in sce di conçetti de numero e d'insemme. Questo o l'ha permisso l'analixi ciù approfondïa de geometrie non euclidee e di spaçi a dimenscion maggiô de trei.


text:
Repubbrica de Zena
A Repubbrica de Zena (1096 - 1797) a l'è stæta per setteçento anni unn-a repubbrica sovrann-a e indipendente, che con arterne fortunn-e a l'ha segnoö a stöia de l'Euròpa. Essa a l'è stæta fondâ int'o 1096 e o seu primmo duxe e poæ da patria ascì o l'è stæto Scimon Boccaneigra.
Territöi conquistæ[Càngia | modifica wikitesto]
A Repubbrica de Zena, in-scia stöia , a l'ha esteiso o seu dominio diretto in-sci seguenti territöi: Liguria e arcunn-e zone vixinn-e (tra e quæ in particolâ l'Oltrezovo, a Corsega, Gorgonn-a, Capraia, Çipro, Scio, Samo, Galata a Costantinopoli, Sebastopoli, Cembalo, Soldaia, Tana, Caffa in Crimea e Tabarca in Tunixia.


text:
Tanzania
Tanzania (nomme offiçiâ: Jamhuri ya Muungano wa Tanzania), stato de l'Africa çentro orientâ formou da l'union de Sansibar e Tanganicca in to 1964, a so capitâ a l'è Dòdòma. A çittæ ciü importante a resta però l'ex capitâ, Dar es Salaam.
Dimensciuin[Càngia | modifica wikitesto]
945.040 chilometri quadrati.
Confin[Càngia | modifica wikitesto]
A nord: Uganda, Lago Nyanza (ex Vittoria),Kenya; A est: Oçeano Indian; A sud: Mozambico; A ovest: Ruanda, Burundi, Lago Tanganica, Lago Nyassa (ex Malawi).
Lengua[Càngia | modifica wikitesto]
Swahili, Ingleise, ciü i dialetti indigeni.
Monæa[Càngia | modifica wikitesto]
Scellin tanzanian
Ordinamento[Càngia | modifica wikitesto]
Repübblica prescidensiale. O mandou do prescidente o düa çinque anni e o pö esse renuvou solo unna votta.
Economia[Càngia | modifica wikitesto]
Risorse forestali: cedro, ebano, canna de bambù; Agricoltüa: caffè,tè, coton, sisal, tabacco, acaxù, canna da süccou, piretro, cioi de ganœufano, cocco, bananne, ricin, cacavao; Allevamento: bovin, crave, pegue, volatili; Pesca: 340.000 tunnei de pescio (dato do 1988); Risorse mineraie: stagno, miga, carbon, fosfati, prie preziôse; Indüstria: süccou, papê, fertilizzanti, ciümento, raffinerie petrolifere,bïra, sigarette, savonifissi. Pe quante autosufficiente in te a produzion de alimenti, a Tanzania a l'aresta ün di paixi ciü povei ao mondo.


text:
Trentin-Ato Addexe
O Trentin-Ato Addexe (in italian Trentino-Alto Adige, in tedesco Trentino-Südtirol e in ladin Region Autonóma Trentin-Südtirol), a l'è unn-a region a statuto speciâ dell'Italia settentrionâ de 900.000 abitanti, con capoleugo Trènto, formâ da e doe provinse autonome de Trènto e de Bolsàn. A confinn-a a sud co a Lombardïa e o Venneto, a nòrd co l'Austria e a ponente co a Svissëa.
Capoleughi de provinsa[Càngia | modifica wikitesto]
I capoleughi de provinsa do Trentin-Ato Addexe son (in ordine arfabetico):